
 讜讛讗 讗专讘注讛 拽转谞讬. 谞专讗讛 讚讚讬讬拽 诪讛讗 讚拽转谞讬 讜讗讬 讗转讛 讬讻讜诇 诇讜诪专 讗专讘注讛 讘讗讞讚 诪讛谉 讚诪砖诪注 讚谞讞讬转 诇驻专讜砖讬 讻讜诇讛讜 讜诇讬讻讗 诇诪讬诪专 讚讚讬讬拽 诪讚拽转谞讬 讗专讘注讛 诪注谞讬拽讬诐 诇讛谉 讚讛讗 讗诪专 讘驻''讘 讚住讜讟讛 (讚祝 讟讝.) 转谞讗 讜砖讬讬专 讗注''讙 讚转谞讗 诪谞讬讬谞讗 讙讘讬 讛讗 讚讗诪专讬谞谉 讘讙' 诪拽讜诪讜转 讛诇讻讛 注讜拽专转 讗转 讛诪拽专讗.: 诪讛 诇住讬诪谞讬谉 砖讻谉 谞砖转谞讛 讛讙讜祝. 讜讗诐 转讗诪专 诪讻诇 讛谞讬 讗讬讻讗 诇诪讬讚拽 拽''讜 讜诪讛 住讬诪谞讬谉 砖讗注''驻 砖谞砖转谞讛 讛讙讜祝 讗讬谞讜 诪讜爪讬讗讛 诪专砖讜转 讗讘 讜讗驻''讛 诪讜爪讬讗讛 诪专砖讜转 讗讚讜谉 诪讬转讛 砖讗注''驻 砖诇讗 谞砖转谞讛 讛讙讜祝 诪讜爪讬讗讛 诪专砖讜转 讗讘 讗讬谞讜 讚讬谉 砖诪讜爪讬讗讛 诪专砖讜转 讗讚讜谉 讜讬''诇 讚讜讚讗讬 讙讘讬 讗讚讜谉 砖讬讬讱 诇讜诪专 砖讬谞讜讬 讛讙讜祝 讙讜专诐 讛讜爪讗讛 诪砖讜诐 讚讗讬谉 讝讛 讛讙讜祝 砖拽谞讛 讗讘诇 讙讘讬 讗讘 诇讗 砖讬讬讱 讟注诐 讚砖讬谞讜讬 讛讙讜祝 讚诇注讜诇诐 讛讜讗 讗讘讬讛 讗讞专 讛砖讬谞讜讬 讻诪讜 拽讜讚诐 讛砖讬谞讜讬 讜讗''转 谞注砖讛 拽''讜 诪砖谞讬诐 讜讬讜讘诇 砖讗讬谉 诪讜爪讬讗讬谉 诪专砖讜转 讗讘 讜诪讜爪讬讗讬谉 诪专砖讜转 讗讚讜谉 诪讬转转 讗讘 砖诪讜爪讬讗讛 诪专砖讜转 讗讘 讗讬谞讜 讚讬谉 讜讻讜' 讜讻''转 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注''注 转讗诪专 讘诪讬转转 讗讘 讜讻讜' 住讬诪谞讬谉 讬讜讻讬讞讜 讜讬''诇 讚讗讬讻讗 诇诪驻专讱 诪讛 诇住讬诪谞讬谉 砖讻谉 谞砖转谞讛 讛讙讜祝 讜讗''转 转讬转讬 诪讘讬谞讬讬讛讜 讚诪讗讬 讗诪专转 诪讛 诇住讬诪谞讬诐 砖讻谉 谞砖转谞讛 讛讙讜祝 砖谞讬诐 讜讬讜讘诇 讬讜讻讬讞讜 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注''注 住讬诪谞讬谉 讬讜讻讬讞讜 讜讞讝专 讛讚讬谉 诇讗 专讗讬 讝讛 讻讜' 讛爪讚 讛砖讜讛 砖讘讛谉 砖诪讜爪讬讗讬谉 讘注诇诪讗 砖谞讬诐 讜讬讜讘诇 讘注''注 讜住讬诪谞讬谉 谞诪讬 诪讜爪讬讗讬谉 讘注诇诪讗 砖讛专讬 诪讜爪讬讗讬谉 讛讗讬砖 诪讬讚讬 拽讟谞讜转 讜诪讜爪讬讗讬谉 讻讗谉 讗祝 讗谞讬 讗讜诪专 讻讜' 讜讬''诇 讚讗讬讻讗 诇诪讬驻专讱 诪讛 诇讛爪讚 讛砖讜讛 砖讘讛谉 砖诪讜爪讬讗讬谉 诪注讘讚讜转 转讗诪专 讘诪讬转转 讛讗讘 砖诇讗 诪爪讬谞讜 砖诪讜爪讬讗讛 诪注讘讚讜转 讜讗注''讙 讚讛讬讗 讙讜驻讗 讘注讬 诇诪讬诇祝 诪''诪 讻诇 讻诪讛 讚诇讗 讬诇驻讬谞谉 驻讬专讻讗 讛讬讗 讜讗''转 谞注砖讛 拽''讜 诪诪讬转转 讗讚讜谉 砖讗讬谞讛 诪讜爪讬讗讛 诪专砖讜转 讗讘 砖讗诐 诪转 讗讚讜谉 讘注讜讚讛 拽讟谞讛 讞讜讝专转 诇专砖讜转 讗讘 注讚 讘讙专讜转 讜诪讜爪讬讗讛 诪专砖讜转 讗讚讜谉 诪讬转转 讗讘 砖诪讜爪讬讗讛 诪专砖讜转 讗讘 讗讬谞讜 讚讬谉 讜讻讜' 讜讬''诇 诪讛 诇诪讬转转 讗讚讜谉 砖讻谉 诪讜爪讬讗讛 讘谞专爪注 转讗诪专 讘诪讬转转 讗讘 讜讻讜': 讜讛转谞讞诇转诐 讗讜转诐 诇讘谞讬讻诐 讗讞专讬讻诐 诪讻讗谉 砖讗讬谉 讗讚诐 诪讜专讬砖 讻讜'. 讛专''专 讬讛讜讚讛 诪拽讜专讘讬''诇 讛拽砖讛 诇诪讛 诇讬 讜讛转谞讞诇转诐 砖讗讬谉 诪讜专讬砖 讝讻讜转 讘转讜 诇讘谞讜 驻砖讬讟讗 讚诪讛讬讻讗 谞驻拽讗 诇谉 (讻转讜讘讜转 讚祝 诪讜:) 讚诪注砖讛 讛讘转 诇讗讘 诪诇讗诪讛 讜讗诪讛 讙讜驻讛 讗讬谞讜 讬讻讜诇 诇讛讜专讬砖 诇讘谞讜 讻讚讚讬讬拽 诇拽诪谉 (讚祝 讬讝:) 讚讗诪讛 讗讬谞讛 注讜讘讚转 诇讗 讗转 讛讘谉 讜诇讗 讗转 讛讘转 讜讬''诇 讛''诪 讙讚讜诇讛 讛讜讗 讚谞驻拽讗 诇谉 诪诇讗诪讛 讗讘诇 拽讟谞讛 诇讗 谞驻拽讗 诪诇讗诪讛 讗诇讗 诪住讘专讗 讚讛砖转讗 讝讘讜谞讬 诪讝讘讬谉 诇讛 讜讻讜' 讜诇讛讻讬 讗讬爪讟专讬讱 讜讛转谞讞诇转诐: 

专诪讘"谉

讛讗 讚转谞讬讗 专' 砖诪注讜谉 讗讜诪专 讗专讘注讛 诪注谞讬拽讬谉 诇讛诐 砖诇砖讛 讘讗讬砖 讜砖诇砖讛 讘讗砖讛. 驻讬' 专砖"讬 讝"诇 讚拽住"讚 砖诇砖讛 讘讗讬砖 砖讛诐 讬讜爪讗 讘砖砖 讜讘讬讜讘诇 讜谞专爪注 砖讬讜爪讗 讘诪讬转转 讛讗讚讜谉 讜砖诇砖讛 讘讗砖讛 砖谞讬诐 讜讬讜讘诇 讜住讬诪谞讬谉 讜讗"转 讛讬讬谞讜 转"拽 讜讗讬讻讗 诇诪讬诪专 驻专讜砖讬 拽讗 诪驻专砖 诇诇诪讚 砖讗讬谉 住讬诪谞讬谉 讘讗讬砖 讜讗讬谉 专爪讬注讛 讘讗砖讛. 
讜诪讬讛讜 拽砖讛 诇谉 讛讬讻讬 拽住"讚 诇转专讜爪讬 讜讗讬谉 讗转讛 讬讻讜诇 诇讜诪专 讗专讘注讛 讘讗讞讚 诪讛谉 讛讗 讗讬讻讗 讗专讘注讛 讘讗砖讛 砖谞讬诐 讜讬讜讘诇 讜诪讬转转 讛讗讚讜谉 讜住讬诪谞讬谉 讜讗讬 住"讚 砖讗讬谉 讗砖讛 拽讜谞讛 讗转 注爪诪讛 讘诪讬转转 讗讚讜谉 讻讬 讗诪专讬谞谉 诇拽诪谉 讛讻讬 谞诪讬 诪住转讘专讗 讛讜讛 诇谉 诇诪讬诪专 讚注"讻 讻讱 讛讜讗 讜注讜讚 讚讛讜讛 诇谉 诇驻专讜砖讬 讜讗诐 讗讬转讗 诪砖讻讞转 诇讛 讘讗砖讛 讚' 砖讛专讬 讗诪讛 拽讜谞讛 讗转 注爪诪讛 讘诪讬转转 讗讚讜谉 讜讻讜' 讚讻讬讜谉 讚诪注讬拽专讗 拽住"讚 砖讗讬谞讜 拽讜谞讛 讜注讻砖讬讜 讗谞讜 讗讜诪专讬诐 砖拽讜谞讛 讛讬讛 诇讜 诇驻专砖 讜诇讗 诇住转讜诐.
讜讬砖 诇讚讞讜转 讜诇驻专砖 讚诪注讬拽专讗 拽住"讚 砖诇砖讛 讘讗讬砖 砖谞讬诐 讜讬讜讘诇 讘讬谉 砖诇 专爪讬注讛 讘讬谉 砖讗讬谞讜 砖诇 专爪讬注讛 讜诪讬转转 讗讚讜谉 讜砖诇砖讛 砖讘讗砖讛 砖谞讬诐 讜诪讬转转 讗讚讜谉 讜住讬诪谞讬谉 讜讗诇讜 讬讜讘诇 讻讬讜谉 讚诇讬转 讘讛 讬讜讘诇 砖诇 专爪讬注讛 诇讗 拽转谞讬 讜诇讘住讜祝 谞诪讬 讗诪专讬谞谉 讛"谞 诪住转讘专讗 讚诪讬转' 讗讚讜谉 诇讗 拽转谞讬 讚讗讬 拽转谞讬 诇讬' 讚' 讘讗砖讛 诪砖讻讞转 诇讛 砖讛专讬 诪"诪 讬讜讘诇 谞讜讛讙 讘讛.
拽砖讬讗 诇讬,(诇)专讘 砖砖转 讗诪讗讬 诇讗 讗拽砖讬 诪专讬砖讗 讚拽转谞讬 诪讬转转 讗讚讜谉 讜讛讜讬讗 转讬讜讘转讬讛 讚专"诇 诇讙诪专讬 讜讗讬 讙诪专讗 讗讜转讘讬谞讛讜 转专讜讬讬讛讜 讛"讗 讗讜专讞讗 讚转诇诪讜讚讗 讛讜讗 讗诇讗 讛砖转讗 讚专讘 砖砖转 讗拽砖讬 诪住讬驻讗 讜砖转讬拽 诇讬讛 拽砖讬讗 讗诪讗讬 诇讗 讗拽砖讬 诪专讬砖讗 讚讗住讬拽谞讗 转讬讜讘转讛 讗讬讻讗 诇诪讬诪专 讘专讬讬转讗 讗讞专讬转讬 讛讬讗 讜讛讗 诇讗 砖诪讬注讗 诇讬讛:





拽"讜 驻专讬讻讗 讛讜讗 诪讛 诇住讬诪谞讬谉 砖讻谉 谞砖转谞讛 讛讙讜祝. 拽"诇 讗讻转讬 讗讬转讬讛 诇拽"讜 讜诪讛 住讬诪谞讬谉 砖讗讬谉 诪讜爪讬讗讬诐 诪专砖讜转 讗讘 讗注驻"讬 砖谞砖转谞讛 讛讙讜祝 诪讜爪讬讗讬谉 诪专砖讜转 讗讚讜谉 讜讻讜' 讚讛讗 拽"讜 诇讗讜 诪住讬诪谞讬谉 讗诪讬转转 讗讚讜谉 讛讜讗 注拽专讜 讗诇讗 诪讗讘 诇讗讚讜谉 讜讗驻砖专 讚讛讻讬 拽讗诪专 住讬诪谞讬谉 砖诪讜爪讬讗讬谉 诪专砖讜转 讗讚讜谉 诪驻谞讬 砖谞砖转谞讛 讛讙讜祝 讛讜讗 讜讗讬讛讜 拽讟谞讛 讝讘谉 谞注专讛 诇讗 讝讘谉 讜讗讬讛讜 谞诪讬 拽讟谞讛 讝讘谉 诇讬讛 讜诇讗 谞注专讛 砖讗讬谉 诪讻讬专讛 讝讜 注讜诇诪讬转 砖讛专讬 诪"诪 住讜驻讛 诇爪讗转 诪专砖讜' 砖谞讬讛诐 讘讘讙专讜转讬讛 讛诇讻讱 诇讗 诪讻专讛 讗诇讗 讘注讜讚讛 讻诪讜转 砖讛讬讗 讛讬讜' 讗讘诇 诪讬转转 讗讘 砖诇讗 谞砖转谞讛 讛讙讜祝 诇讗 讜诪专砖讜转 讗讘 讗讬谞讛 讬讜爪讗讛 讘住讬诪谞讬谉 讚讗讘 诪诪讬诇讗 讛讜讗 讝讜讻讛 讜讗讬谉 砖讬谞讜讬 讙讜驻讛 诪讜爪讬讗讛 诪讝讻讜转讜 讛专讗砖讜谉 砖讝讻转讛 诇讜 转讜专讛 讜诪爪讗转讬 讘驻专"讞 砖驻讬专砖 讻谉 谞砖转谞讛 讛讙讜祝 诪拽讟谞讜转 诇谞注专讜转 讜诇驻讬讻' 讬讜爪讗讛 讚讗诪专讬谞谉 拽讟谞讛 诪讻专 讜诇讗 谞注专讛 讗讘诇 讘诪讬转转 讗讘 讛讙讜祝 讘诪拽讜诪讛 注讜诪讚 砖讛专讬 拽讟谞讛 讛讬讗 注讚讬讬谉 注"讻.
讜讛讗 讚讗诪专讬谞谉 讘专讬砖 驻专拽讬谉 讜诪讛 住讬诪谞讬谉 讜讻讜' 诪砖讜诐 讚讘讘讙专讜转 谞诪讬 谞砖转谞讛 讛讙讜祝 讻讚转谞谉 讘驻专拽 讬讜爪讗 讚讜驻谉 (谞讚讛 讚祝 诪"讝 注"讗) 爪诪诇 讻讬讜谉 讚讘讙专讛 讜讻讜' 讗讬讝讛讜 住讬诪谞讛 诪砖讬注诇讛 讛拽诪讟 转讞转 讛讚讚 讜砖讗专 讛住讬诪谞讬谉 讛砖谞讜讬谉 砖诐.
讜讗讻转讬 诇讗 谞讬讞讗 诇谉 讚讛讗 砖谞讬诐 讜讬讜讘诇 砖讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 讗讚讜谉 讜讗讬讻讗 诇诪讬诪专 讚驻专讻讬谞谉 讛转诐 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注讘讚 注讘专讬 讜讗"转 住讬诪谞讬谉 讬讜讻讬讞讜 讜转讛讚专 讚讬谞讗 讜转讬转讬 讘诪讛 讛爪讚 诪砖讜诐 讚讗讬讻讗 诇诪讬驻专讱 诪讛 诇讛爪讚 讛砖讜讛 砖讘讛诐 砖讻谉 诪讜爪讬讗讬谉 讘注讘讚讜转 转讗诪专 讘诪讬转转 讗讘 砖诇讗 诪爪讬谞讜 砖诪讜爪讬讗 讘注讘讚讜转 讜讗注"讙 讚讛讬讗 讙讜驻讛 讘注讬' 诇诪讬诇祝 讻诇 讻诪讛 讚诇讗 讙诪专讬谞谉 诇讛 驻专讻讛 讛讬讗 讻讱 诪爪讗转讬讛 讘转讜住驻讜转.
讜谞"诇 讘拽讜砖讬讗 专讗砖讜谞讛 讚拽"讜 讚专讬砖 诇拽讬砖 诪诪讬转讛 诇住讬诪谞讬谉 驻讬专讻讗 讛讜讗 讜讚讗讬 讜讗讬 拽讗诪专 讜诪讛 住讬诪谞讬谉 砖讗讬谉 诪讜爪讬讗讬谉 诪专砖讜转 讗讘 讗注驻"讬 砖谞砖转谞讛 讛讙讜祝 讛讜讛 拽"讜 诪讗讘 诇讗讚讜谉 讻诇讜' 讜诪讛 讘诪拽讜诐 砖讗讬谉 讗讘 诪讜爪讬讗 讗讚讜谉 诪讜爪讬讗 诪拽讜诐 砖讗讘 诪讜爪讬讗 讗讬谞讜 讚讬谉 砖讗讚讜谉 诪讜爪讬讗 讜诇讝讛 讛拽"讜 讗讬谉 讚讬谉 诪讬转讛 诇讛讜爪讬讗 讗诇讗 讘诪讬转讛 讚谞驻砖讬讛 讻讙讜谉 诪讬转转 讗讘 诪专砖讜转 讗讘 讜诪讬转转 讗讚讜谉 诪专砖讜转 讗讚讜谉 讗讘诇 诪讬转转 讗讘 诪专砖讜转 讗讚讜谉 诇讗:





讜讗讬谉 诇专讘讛 讗诇讗 砖讻专 讘讟诇讛 讘诇讘讚. 讗讬讻讗 诇诪讬讚拽 拽砖' 讛讗 诇专讘讗 讚讗诪专 讘驻专拽 砖谞讬诐 讗讜讞讝讬谉 (讘讘讗 诪爪讬注讗 讚祝 讬"讘 注"讘) 讘诪讙讘讬讛 诪爪讬讗讛 注诐 诪诇讗讻转 驻讬专讜砖 讻讬 讗诪专讬' 诪爪讬讗' 注讘讚讜 讜砖驻讞转讜 讛讗"砖 讘诪讙讘讬讛 注诐 诪诇讗讻转讜 砖讻讬讜谉 砖讛讜' 注讜住拽 讘诪诇讗讻转讜 砖诇 讘注讛"讘 讜讗讬谞讜 讘讟诇 诪诪谞讛 诪诇讗讻讛 砖谞讬讛 砖诇讜 讛讬讗 讗讘诇 讘讘讟诇 诪诪谞讛 讻诇诇 砖诇 讘注诇 讛讘讬转 讛讬讗 讜讛讬讗讱 讗诪专讜 讻讗谉 讗讬谉 诇专讘讛 讗诇讗 砖讻专 讘讟诇讛 诇讘讚 砖讗诇讜 谞转讘讟诇' 讚讗讚讜谉 讘注讬 诇诪讛讜讬.
讗讬讻讗 诇诪讬诪专 专讘讗 诪讜住讬祝 讛转诐 讜诪讜讚讛 讗讚专讘讬 讬讜讞谞谉 讚讗诪专 讘注讘讚 谞讜拽讘 诪专讙诇讬讜转 砖讗讬谉 专讘讜 专讜爪讛 诇砖谞讜转讜 诇诪诇讗讻讛 讗讞专转 讛专讬 讗诇讜 砖诇讜 讗诇讗 砖专讘讗 讛讜住讬祝 讜讗诪专 讗祝 讘讻诇 注讘讚 谞诪讬 诪砖讻讞转 诇讛 讘诪讙讘讬讛 注诐 诪诇讗讻转讜 讜讘专讬转' 讝讜 诇专讘讬 讬讜讞谞谉 讜专讘讗 讘谞讜拽讘 诪专讙诇讬讜转 讜讻讬讜爪讗 讘讛 讜诪讬讛讜 诇专讘 驻驻讗 谞讬讞讗 讟驻讬 讚讗诪专 讻讬 讗诪专讬谞谉 诪爪讬讗转讜 诇讘注诇 讛讘讬转 讻讙讜谉 砖讻专讜 诇诇拽讟 诪爪讬讗讜转 讜讗讬 诇讗讜 讛讻讬 讛专讬 讗诇讜 砖诇讜 讜诪砖诪注 谞诪讬 讚讛诇讻转讗 讻讜转讬讛, 讜讻谉 驻住拽 砖诐 专"讞 讝"诇:





专砖讘"讗

讛讗 讚转谞讬讗 讗专讘注讛 诪注谞讬拽讬谉 诇讛谉 砖诇砖讛 讘讗讬砖 讜砖诇砖讛 讘讗砖讛. 驻讬专砖 专砖"讬 讝"诇 讚拽讗 住诇拽讗 讚注转讱 砖诇砖讛 讘讗讬砖 砖讛谉 讛讬讜爪讗 讘砖砖 讜讘讬讜讘诇 讜谞专爪注 砖讬讜爪讗 讘诪讬转转 讛讗讚讜谉, 讜砖诇砖讛 讘讗砖讛 砖谞讬诐 讜讬讜讘诇 讜住讬诪谞讬谉. 讜讗诐 转讗诪专 讛讬讬谞讜 转谞讗 拽诪讗. 讗讬讻讗 诇诪讬诪专 专' 砖诪注讜谉 讛讬讬谞讜 转谞讗 拽诪讗, 讜驻专讜砖讬 拽讗 诪驻专砖, 诇诇诪讚讱 砖讗讬谉 住讬诪谞讬谉 讘讗讬砖 讜讗讬谉 专爪讬注讛 讘讗砖讛.
讜诪讬讛讜 拽砖讛 讛讬讻讬 讛讜讛 住诇拽讗 讚注转讱 讚诪拽砖讛 诇转专讜爪讬 讜讗讬 讗转讛 讬讻讜诇 诇讜诪专 讗专讘注讛 讘讗讞讚 诪讛谉, 讜讛讗 讗讬转谞讛讜 讘讗砖讛 砖谞讬诐 讜讬讜讘诇 讜住讬诪谞讬诐 讜诪讬讬转 讛讗讚讜谉, 讜讻讚转谞讬讗 讘讘专讬讬转讗 讚诇拽诪谉 讚讗诪讛 讗讬谞讜 注讜讘讚转 诇讗 讗讘谉 讛讘谉 讜诇讗 讗转 讛讘转. 讜讬砖 诪驻专砖讬诐 讚诪注讬拽专讗 拽讗 住诇拽讗 讚注转讱 讚砖诇砖讛 讘讗讬砖 讛讬讬谞讜 砖谞讬诐 讜诪讬转转 讛讗讚讜谉 讜讬讜讘诇 讘讬谉 砖驻讙注 讘转讜讱 砖砖 讘讬谉 砖诇 专爪讬注讛. 讚讻诇 讬爪讬讗转 讛讬讜讘诇讬谉 讞讚讗 讛讜讗. 讚讘讬谉 讛讻讗 讜讘讬谉 讛讻讗 讬讜讘诇 讛讜讗 讚诪驻讬拽 诇讬讛, 讜砖诇砖讛 砖讘讗砖讛 砖谞讬诐 讜诪讬转转 讛讗讚讜谉 讜住讬诪谞讬谉, 讜讗讬诇讜 讬讜讘诇 讻讬讜谉 讚诇讗 砖讬讬讱 讘讛 讬讜讘诇 砖诇 专爪讬注讛 诇讗 诪谞讜 诇讬讛 讘讬爪讬讗转 讛讗砖讛, 讜诇讘住讜祝 讗诪专讬谞谉 讚讻讬讜谉 讚讬讜讟讘诇 谞讜讛讙 讘讛 讻讙讜 砖驻讙注 讘讛 讘转讜讱 砖砖 拽转谞讬 诇讬讛 讘讗砖讛, 讗讘诇 诪讬转转 讗讚讜谉 讻讬讜谉 讚诇讬转 诇讬讛 拽爪讘讛 诇讗 拽转谞讬, 讚讗讬 拽转谞讬 诇讬讛 诪砖讻讞转 诇讛讜 讗专讘注讛 讘讗砖讛.



转讬讜讘转讗 讚专讬砖 诇拽讬砖 转讬讜讘转讗. 讜专讘 砖砖转 讚讗拽砖讬 诪住讬驻讗 讚讘专讬讬转讗 讚讗讬转 诇讛 驻讬专讜拽讗, 讜诇讗 讗拽砖讬 诪专讬砖讗 讚讛讜讬讗 转讬讜讘转讬讛 讗讬讻讗 诇诪讬诪专 讚诇讗讜 讞讚讗 讘专讬讬转讗 讛讬讗, 讗诇讗 讘专讬讬转讗 讗讞专讬转讬 讜诇讗 砖诪讬注 诇讬讛, 讜转诇诪讜讚讗 讛讜讗 讚注专讘讬谞讛讜 讜转谞讬 诇讛讜 讘住诪讜讱. 讜注讜讚 诪住转讘专讗 讚讝诪谞讬谉 讚诇讗 讘拽讬讗讬 讘讘专讬讬转讗, 讜讗讬讻讗 诪讗谉 讚砖诪讬注 诇讬讛 专讬砖讗 讚讘专讬讬转讗 讜诇讗 砖诪讬注 诇讬讛 住讬驻讗, 讗讬 谞诪讬 讗讬驻讻讗. 讜讗讬讻讗 讚讻讜转讛 讘转诇诪讜讚讗.



拽诇 讜讞讜诪专 驻专讬讻讗 讛讜讗 诪讛 诇住讬诪谞讬谉 砖讻谉 谞砖转谞讛 讛讙讜祝. 讜讗诐 转讗诪专 诪讻诇 诪拽讜诐 拽诇 讜讞讜诪专 诪讬讛讗 讗讬转讬讛, 讜诪讛 住讬诪谞讬谉 砖讗注"驻 砖谞砖转谞讛 讛讙讜祝 讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 讗讚讜谉, 诪讬转讛 砖诪讜爪讬讗讛 诪专砖讜转 讗讘 讗讬谞讜 讚讬谉 砖诪讜爪讬讗 诪专砖讜转 讗讚讜谉. 讜讬砖 诇讜诪专 讚讛讻讬 驻讬专讜砖讜 诪讛 诇住讬诪谞讬谉 砖讻谉 谞砖转谞讛 讛讙讜祝 讜讗讬谉 讝讛 讛讙讜祝 砖诪讻专 诇讜, 讚讛讗 拽讟谞讛 诪讻专 谞注专讛 诇讗 诪讻专. 讜讛诇讻讱 讚讬谉 讛讜讗 讚转爪讗, 砖讙讜祝 讝讛 诇讗 谞诪讻专 讗讘诇 讘诪讬转转 讛讗讘 讛讙讜祝 讘诪拽讜诪讜 注讜诪讚, 砖诇讗 谞砖转谞讛 讻诇诇, 砖讛专讬 拽讟谞讛 讛讬讗 注讚讬讬谉. 讜讻谉 驻讬专砖 专"讞. 讜讻谉 驻讬专砖讜 讘转讜住'.
讜讗诐 转讗诪专 讗诪讗讬 诇讗 诪讬讬转讬谞谉 诇讬讛 诪砖谞讬诐 讜讬讜讘诇 讜转讛讚专 讚讬谞讗 讜转讬转讬 讘诪讛 讛爪讚, 讜诪讛 砖谞讬诐 讜讬讜讘诇 砖讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 讗讚讜谉 诪讬转讛 砖诪讜爪讬讗讛 讜讻讜'. 讜讻讬 转讬诪讗 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注讘讚 注讘专讬, 讗讬讻讗 诇诪讬诪专 住讬谞讬谉 讬讜讻讬讞讜, 诪讛 诇住讬诪谞讬谉 砖讻谉 谞砖转谞讛 讛讙讜祝, 砖谞讬诐 讜讬讜讘诇 讬讜讻讬讞讜, 诇讗 专讗讬 讝讛 讻专讗讬 讝讛 讛爪讚 讛砖讜讛 砖讘讛谉 讜讻讜'. 讜转讬专抓 讛专讗讘"讚 诇驻讬 砖讗讬 讗驻砖专 诇讜诪专 砖诪讜爪讬讗讬谉 讘注诇诪讗, 讚讛讗 住讬诪谞讬谉 讗讬谉 诪讜爪讬讗讬谉 讘注诇诪讗. 讜诇专 诪讞讜讜专 诇讬讛 讚讛讗 诪讻诇 诪拽讜诐 讗讬讻讗 诇诪讬诪专 讛爪讚 讛砖讜讛 砖讘讛谉 砖诪讜爪讬讗讬谉 讜诪讜爪讬讗讬谉 讻讗谉, 讜讻讚讗诪专讬谞谉 诇拽诪谉 (拽讬讚讜砖讬谉 讻讗, 讗) 讛爪讚 讛砖讜讛 砖讘讛谉 砖谞讙讗诇讬谉 讜讗讬谞讜 诇讜讛 讜讙讜讗诇 讗祝 讗谞讬 讗讘讬讗 诪拽讚讬砖 砖讚讛 讗讞讜讝讛 砖谞讙讗诇 讜讗讬谞讜 诇讜讛 讜讙讜讗诇. 讜讘转讜住' 转讬专爪讜 讚讗讬讻讗 诇诪讬驻专讱 诪讛 诇讛爪讚 讛砖讜讛 砖讘讛谉 砖讻谉 诪讜爪讬讗讬谉 讘注讘讚讜转 转讗诪专 讘诪讬转转 讛讗讘 砖诇讗 诪爪讬谞讜 砖诪讜爪讬讗讛 讘注讘讚讜转, 讜讗注"讙 讚讛讬讗 讙讜驻讛 讘注讬谞谉 诇诪讬诇祝, 诪讻诇 诪拽讜诐 讻诇 诪讛 讚诇讗 讬诇驻讬谞谉 驻讬专讻讗 讛讬讗 讚诇讗 谞讜讻诇 诇诇诪讜讚 讘诪讛 讛爪讚.



 讛讗 讚讗诪专讬谞谉 讗讬谉 诇专讘讛 讗诇讗 砖讻专 讘讟诇讛 讘诇讘讚. 拽砖讬讗 诇谉 讚讻诇 讛讬讻讗 讚讗讬讻讗 讘讟诇讛 诪爪讬讗转讛 诇专讘讛 讛讜讬讗, 讻讚诪砖诪注 讘驻专拽 拽诪讗 讚讘讘讗 诪爪讬注讗 (讬讘, 讘) 讚讗诪专讬谞谉 讛转诐 诪爪讬讗转 注讘讚讜 讜砖驻讞转讜 讛注讘专讬诐 讛专讬 讗诇讜 砖诇讛谉, 讜驻专讻讬谞谉 诇讗 讛讬讛 讗诇讗 砖讻讬专 讜讻讜'. 讜驻专拽讬谞谉 讗诪专 专讘讗 讘诪讙讘讬讛 诪爪讬讗讛 注诐 诪诇讗讻转讜 注住拽讬谞谉, 讻诇讜诪专 讚讗讬谞讜 讘讟诇 诪诪诇讗讻转 专讘讜 讻诇诇, 讚讗诇诪讗 讻诇 讛讬讻讗 讚诪转讘讟诇 诪诪诇讗讻转 专讘讜 讻诇 诪爪讬讗转讜 讚专讘讜 讛讬讗, 讚讛讙讘讛讜转 诪爪讬讗转讛 讛讬讬谞讜 诪诇讗讻转讛. 讗讬讻讗 诇诪讬诪专 讚讛讻讗 讘注讘讚 谞讜拽讘 诪专讙诇讬讜转 注住拽讬谞谉, 讚讗讬谞讜 专讘讜 专讜爪讛 诇砖谞讜转讜 诇诪诇讗讻讛 讗讞专转, 讜讻讚诪砖谞讬 专' 讬讜讞谞谉 讛转诐, 讜诪讬讛讜 砖讻专 讘讟诇讛 讬讛讬讘 诇专讘讬讛, 讜专讘讗 诇讗 驻诇讬讙 讗讚专' 讬讜讞谞谉 讘讚讬谞讗, 讗诇讗 讚讗讜拽诪转讗 讚讘专讬讬转讗 诇讗 诪砖诪注 诇讬讛 讚诪讬讬专讬 讘注讘讚 谞讜拽讘 诪专讙诇讬讜转, 诪砖讜诐 讚拽转谞讬 讛转诐 讘谞讜 讜讘转讜 讛讙讚讜诇讬诐 讜注讘讚讜 讜砖驻讞转讜 讛注讘专讬诐 讚诪砖诪注 讚注讘讚讜 讜砖驻讞转讜 讛注讘专讬诐 讚讜诪讬讗 讚讘谞讜 讜讘转讜 讛讙讚讜诇讬诐, 诪讛 讘谞讜 讜讘转讜 讛讙讚讜诇讬诐 讚诇讗 讬讛讘讬 砖讻专 讘讟诇讛 讗祝 注讘讚讜 讜砖驻讞转讜 讚诇讗 讬讛讘讬 砖讻专 讘讟诇讛, 讜讗讬诇讜 注讘讚 谞讜拽讘 诪专讙诇讬讜转 砖讻专 讘讟诇讛 讬讛讬讘, 讗讬 谞诪讬 诪砖讜诐 讚诇讗 拽转谞讬 讘讛讛讬讗 讘专讬讬转讗 讜讗讬谉 诇专讘谉 讗诇讗 砖讻专 讘讟诇讛 讻讚拽转谞讬 讛讻讗.



讬讻讜诇 诇讗 讬讛讜 诪注谞讬拽讬谉 讗诇讗 诇讬讜爪讗 讘砖砖 诪谞讬谉 诇专讘讜转 讬讜爪讗 讘讬讜讘诇 讜讘诪讬转转 讛讗讚讜谉 讜讗诪讛 讛注讘专讬讛 讘住讬诪谞讬谉 转诇诪讜讚 诇讜诪专 转砖诇讞谞讜 讜讻讬 转砖诇讞谞讜. 讜讗讬讻讗 诇诪讬讚拽 讗诪讛 讛注讘专讬讛 诪讜讗祝 诇讗诪转讱 转注砖讛 讻谉 谞驻拽讗 诇谉 诇拽诪谉 讘住诪讜讱. 讬砖 诇讜诪专 讚转专讜讬讬讛讜 爪专讬讻讬, 讚讗讬 诇讗讜 讜讗祝 诇讗诪转讱 诇讗 诪专讘讬谞谉 讗诪讛 诇讛注谞拽讛 诪转砖诇讞谞讜, 讛讜讗讬诇 讜诇讗 讗砖讻讞谉 诇讛 讛注谞拽讛 讘砖讜诐 诪拽讜诐, 讜讗讬 讻转讘 讜讗祝 诇讗诪转讱 讜诇讗 讻转讘 转砖诇讞谞讜, 诇讗 讛讜讛 砖诪注讬谞谉 砖诪注谞讬拽讬谉 讗诇讗 诇讬讜爪讗 讘砖砖 讘诇讘讚, 讚注诇讬讛 讻转讬讘讗, 讗讘诇 讘讬讜爪讗 讘讬讜讘诇 讜讘诪讬转转 讛讗讚讜谉 讘讬谉 讘注讘专讬 讜讘讬谉 讘注讘专讬讛 诇讗 砖诪注讬谞谉, 讻转讘 专讞诪谞讗 转砖诇讞谞讜 讬转讬专讛 诇诪讬诇祝 讛谞讬 诪谞讬讛, 讜讗讻转讬 诇讗 谞讬讞讗 诇讬讛, 讚讛讗 讻转讬讘 (讚讘专讬诐 讟讜, 讬讘) 讗讞讬讱 讛注讘专讬 讗讜 讛注讘专讬讛 讛拽讬砖 讛讻转讜讘 注讘专讬讛 诇注讘专讬, 讗诐 讻谉 讗祝 诇讗诪转讱 诇诪讛 诇讬, 讜讗驻砖专 诇讜诪专 讚讗讬 诇讗讜 讚讻转讬讘 讜讗祝 诇讗诪转讱 讛讜讬 讗诪讬谞讗 讚专讞诪谞讗 诪讬注讟讛 诪讚讻转讬讘 (砖诐) 讘讛注谞拽讛 诇讗 转砖诇讞谞讜 专讬拽诐 讜诇讗 讻转讬讘 诇讗 转砖诇讞诐 专讬拽诐, 讜讗注"讙 讚讘专讬砖讗 讻转讘 谞诪讬 讜注讘讚讱 砖砖 砖谞讬诐 讜诇讗 讻转讘 讜注讘讚讜讱, 讛转诐 讻诇 讻专讞讬谉 讘讬谉 注讘专讬 讘讬谉 注讘专讬讛 拽讗诪专, 讚讗讬 诇讗, 诇讗讬讝讛 注谞讬谉 讻转讘 注讘专讬讛, 讗讘诇 诇讛注谞拽讛 讗驻砖专 讚拽讗讬 讗注讘专讬 讘诇讞讜讚, 诇驻讜诐 讻谉 讗爪讟专讬讱 诇诪讬讻转讘 讜讗祝 诇讗诪转讱, 讜爪专讬讱 注讬讜谉.



诪谞讬谉 诇讘讜专讞 砖讞讬讬讘 诇讛砖诇讬诐 转诇诪讜讚 诇讜诪专 砖砖 砖谞讬诐 讬注讘讜讚 讬讻讜诇 讗驻讬诇讜 讞诇讛. 讻诇讜诪专 讞诇讛 讘讘讬转 专讘讜 讜诇讗 讘专讞 讬讛讗 诪砖诇讬诐, 转诇诪讜讚 诇讜诪专 讜讘砖讘讬注讬转 讬爪讗, 讗讘诇 讘专讞 讜讞诇讛 讜讗祝 讞诇讛 讘讘讬转 专讘讜转 讜讘专讞 讞讬讬讘 诇讛砖诇讬诐, 讻讚讙专住讬谞谉 讘讬专讜砖诇诪讬 (驻"讗 讛"讘) 讘专讞 讜讗讞专 讻讱 讞诇讛 诪砖诇讬诐 讚讬讻讜诇 诇诪讬诪专 诇讬讛 讗诇讜 讙讘讬 讛讜讬转 诇讗 讗讘讗砖讬转, 讗诪专 专' 讞谞讬谞讗 讗驻讬诇讜 注诇 拽讚诪讗讛 讗转讬讗 讛讬讗, 讞诇讛 讜讗讞专 讻讱 讘专讞 诪砖诇诐, 讚讬讻讜诇 诇诪讬诪专 诇讬讛 讗诇讜 讛讜讬转 讙讘讬 讗谞砖诪转 讘驻专讬注.





专讬讟讘"讗

诪转讬讘 专讘 砖砖转 专"砖 讗讜诪专 讚' 诪注谞讬拽讬诐 诇讛诐 讙' 讘讗讬砖 讻讜' 注讚 讛讻讬 谞诪讬 诪住转讘专讗 讚拽转谞讬 住讬驻讗 讜讗讬 讗转讛 讬讻讜诇 诇讜诪专 讗专讘注讛 讘讗讞讚 诪讛诐 诇驻讬 砖讗讬谉 住讬诪谞讬谉 讘讗讬砖 讜讗讬谉 专爪讬注讛 讘讗砖讛 讜讗诐 讗讬转讗 讘讗砖讛 诪讬讛转 诪砖讻讞转 诇讛 讗专讘注讛 驻讬' 砖谞讬诐 讜讬讜讘诇 讜诪讬转转 讗讚讜谉 讜住讬诪谞讬谉. 讜拽砖讬讗 诇谉 诇诪讗讬 讚拽住"讚 诪注讬拽专讗 讚诪讬转转 讗讚讜谉 拽转谞讬 讛讬讻讬 讛讜讛 诪转专爪讗 诇讬' 诪转谞讬转讗 讻诇诇 讚诇讗 诪讘注讬讗 讗讬 讞砖讬讘 讬讜讘诇 讘转专转讬 讬讜讘诇 讜讬讜讘诇 砖诇 专爪讬注讛 砖讗驻讬' 讘讗讬砖 诪砖讻讞' 讗专讘注讛 砖谞讬诐 讜讬讜讘诇 讜讬讜讘诇 砖诇 专爪讬注讛 讜诪讬转转 讗讚讜谉 讗诇讗 讗驻讬' 诇讗 讞砖讬讘 讬讜讘诇 讗诇讗 讘讞讚 谞讛讬 讚讘讗讬砖 诇讬讻讗 讗诇讗 转诇转 砖谞讬诐 讜讬讜讘诇 讜诪讬转转 讗讚讜谉 诪"诪 讛讗 讗讬讻讗 讘讗砖讛 讗专讘注讛 砖谞讬诐 讜讬讜讘诇 讜诪讬转转 讗讚讜谉 讜住讬诪谞讬谉 讜讛讬讬谞讜 讛讜讛 讟注讬 讘讛讗 讻诇诇 讜诇讬讻讗 诇诪讬诪专 讚住"诇 砖讗讬谉 讗砖讛 讬讜爪讗转 讘诪讬转讛 讗讚讜谉 讚讛讗 诇讗 讗砖讻讞谉 讚讗诪专 诇讬讛 讛讻讬 讻诇诇 讗讚专讘讛 诪讜讻讞讬' 诇注讬诇 诪拽专讗 砖讗讬谞讛 注讜讘讚转 诇讗 讗转 讛讘谉 讜诇讗 讗转 讛讘转 讜诇讬讻讗 诪讗谉 讚驻诇讬讙. 讜转讜 讻讬讜谉 讚诪注讬拽专讗 住"讚 讛讻讬 讜讛砖转讗 讛讚专 讘讬讛 诇诪讬诪专讗 砖讗砖讛 讬讜爪讗讛 讘诪讬转转 讗讚讜谉 讛讜讛 诇讬讛 诇驻专讜砖讬. 讜转讜 讛讬讻讬 拽讗诪专 讛讻讬 谞诪讬 诪住转讘专讗 讚讛讗 讛讻专讞 讛讜讗. 讜讗讬讻讗 诇诪讬诪专 讚讗讬讛讜 拽住"讚 讚讬讜讘诇 诇讗 讞砖讬讘 诇讬讛 讗诇讗 讘讞讚 讘讗讬砖 讜讘讗砖讛 诇讗 讞砖讬讘 诇讬讛 讻诇诇 讻讬讜谉 讚诇讬转 讘讛 讬讜讘诇 砖诇 专爪讬注讛 讜讛砖转讗 讛讚专 讜讗诪专 讚讛讗 诇讬转讗 讚讻讬讜谉 讚讗讬讻讗 讬讜讘诇 讘讗砖讛 讚讬谉 讛讜讗 诇诪讞砖讘讬讛 讜讻讬讜谉 讚讻谉 讗诐 讗讬转讗 讚拽转谞讬 诪讬转转 讗讚讜谉 诪砖讻讞转 诇讛 讘讗砖讛 诪讬讛转 讗专讘注讛 砖谞讬诐 讜讬讜讘诇 讜诪讬转转 讗讚讜谉 讜住讬诪谞讬谉 转讚注 讚讬讜讘诇 砖讗讬谞讜 砖诇 专爪讬注讛 诪谞讬 诇讛 讘讗砖讛 诪讚拽转谞讬 住讬驻讗 讜讗讬谉 专爪讬注讛 讘讗砖讛 讗诇诪讗 诇讗 诪讬注讟 诪讬谞讛 转谞讗 讗诇讗 专爪讬注讛 砖讗讬谞讛 讘讛 讗讘诇 讬讜讘诇 砖讗讬谞讜 砖诇 专爪讬注讛 讚砖讬讬讱 讘讛 诪谞讬 诇讬讛. 讜讗驻砖专 注讜讚 诇驻专砖 讚讗讬讛讜 拽住"讚 诪注讬拽专讗 讚讬讜讘诇 讞砖讬讘 讘讞讚 讜讗讬谉 讛讻讬 谞诪讬 讚讗讬讻讗 讘讗砖讛 讗专讘注讛 讗诇讗 讚诇讗 诪谞讬 诇讬讛 转谞讗 讻讬讜谉 讚诇讬转 讘讛 讬讜讘诇 砖诇 专爪讬注讛 讜讛讬讬谞讜 讚拽转谞讬 砖诇砖讛 讘讗砖讛 讜讻谉 拽转谞讬 专讬砖讗 讜讗讬 讗转讛 讬讻讜诇 诇讜诪专 讗专讘注讛 讘讗讞讚 诪讛诐 讚诪砖诪注 诇讗 讗讬驻砖专 讚诇讛讜讛 讗专讘注讛 讛讬讬谞讜 砖讗讬谞讜 讘讻诇 讗讞讚 讜讗讞讚 诪讛诐 讗诇讗 讘讗讞讚 讘诇讘讚 讗"谞 诇讗讜 砖讗讬 讗转讛 讬讻讜诇 诇讜诪专 讻谉 讘砖讜诐 讗' 诪讛诐 讗诇讗 讘讗讬砖 砖讛讜讗 讗讞讚 诪讛诐 讚讘讗讬砖 诇讬讻讗 讗诇讗 砖诇砖讛 砖谞讬诐 讜讬讜讘诇 讜诪讬转转 讗讚讜谉 讜讛砖转讗 讛讚专 讘讬讛 诪住讬驻讗 讚讜讚讗讬 讻讬 拽转谞讬 砖讗讬谉 讗专讘注讛 讘讗讞讚 诪讛诐 讘讻诇 讗' 讜讗' 诪讛诐 拽讗诪专 诇讗 讘讗讬砖 讜诇讗 讘讗砖讛 诪讚拽讗 讬讛讬讘 讟注诪讗 诇诪讬诇转讬讛 诇驻讬 砖讗讬谉 住讬诪谞讬谉 讘讗讬砖 讜讗讬谉 专爪讬注讛 诇讗砖讛 讜诪讚拽讗 讬讛讬讘 讟注诪讗 谞诪讬 诇讗砖讛 诪讻诇诇 讚讗驻讬' 讘讗砖讛 拽转谞讬 讚诇讬讻讗 讗专讘注讛 讛讬诇讻讱 讗诐 讗讬转讗 讚拽转谞讬 诪讬转转 讗讚讜谉 诪砖讻讞转 诇讛 讘讗砖讛 讗专讘注讛 讜讙诐 讝讛 谞讻讜谉. 讜讻讬 转讬诪讗 讚拽住"讚 讚讗专讘注讛 讚拽转谞讬 讛讬讬谞讬 砖谞讬诐 讜讬讜讘诇 讜诪讬转转 讗讚讜谉 讜住讬诪谞讬谉 讗"讻 专"砖 讛讬讬谞讜 转谞讗 拽诪讗 讚讬讚讬讛 讚拽转谞讬 讜讗诇讜 诪注谞讬拽讬谉 诇讛诐 讛讬讜爪讗 讘砖谞讬诐 讜讬讜讘诇 讜诪讬转转 讗讚讜谉 讜讗诪讛 讛注讘专讬讛 讘住讬诪谞讬谉 讻讚讗讬转讗 诇拽诪谉. 讜讗"诇 讚讗讛"谞 讜诇讗 讘讗 专"砖 讗诇讗 诇驻专砖 诇驻讬 砖讗讬谉 住讬诪谞讬谉 讘讗讬砖 讜诇讗 专爪讬注讛 讘讗砖讛:



诪转讬讘 专讘 注诪专诐 讜讗诇讜 诪注谞讬拽讬诐 诇讛诐 讻讜'. 讜讻讬 转讬诪讗 讛讻讗 谞诪讬 转谞讗 讜砖讬讬专 讜讛讗 讗诇讜 拽转谞讬. 驻讬专讜砖 讚讗诇讜 诪砖诪注 讚讜拽讗 讗诇讜 讜诇讗 讗讞专讬谞讬 讜讗注"讙 讚转谞谉 讘讬讘诪讜转 讗诇讜 诪讜转专讜转 诇讘注诇讬讛谉 讜讗住讜专讜转 诇讬讘诪讬讛谉 诪讜转专讜转 诇讬讘诪讬讛谉 讜讗住讜专讜转 诇讘注诇讬讛谉 讜讗讬讻讗 讗讞专讬谞讬 讚诇讗 诪谞讬 诇讛讜 讘诪转谞讬' 讻讚诪驻专砖 讛转诐 讘讙诪' 砖讗谞讬 讛转诐 讚诪驻诇讬讙 转谞讗 讘诪讬诇转讬讛 讗诇讜 诪讜转专讜转 诇讗诇讜 讜讗诇讜 诪讜转专讜转 诇讗诇讜 讗讘诇 讻诇 讛讬讻讗 讚诇讬讻讗 驻诇讜讙转讗 讘诪讬诇转讬讛 讻讬 讛讻讗 讗诇讜 讚拽转谞讬 讚讜拽讗 讛讜讗 讻讱 驻讬' 讘转讜住':



转讬讜讘转讗 讚专讬砖 诇拽讬砖 转讬讜讘转讗 拽砖讬讗 诇谉 专讘 砖砖转 讚驻专讬讱 诇注讬诇 诪住讬驻讗 讚专讘讬 砖诪注讜谉 讚诪讬驻专拽 诪讬谞讛 专讬砖 诇拽讬砖 砖驻讬专 诇驻专讜讱 诪讛讗讬 专讬砖讗 讚驻专讬讱 专讘 注诪专诐 讚讛讜讬 转讬讜讘转讗 讚讘砖诇诪讗 讗讬 讛讜讛 驻专讬讱 诇讛讜 讞讚 讗诪讜专讗 讗讜 转诇诪讜讚讗 讛讜讛 讗诪讬谞讗 讚驻专讬讱 诪注讬拽专讗 诪拽讜诇转讗 讜讘转专 讛讻讬 讗住拽讬讛 讘转讬讜讘转讗 诪讞诪讬专转讗 讚讛讻讬 讗讜专讞讗 讚转诇诪讜讚讗 讗讘诇 讛讻讗 讚专讘 砖砖转 驻专讬讱 诪住讬驻讗 讘诇讞讜讚 拽砖讬讗 诇谉 讛讬讻讬 砖讘拽讗 诇专讬砖讗 讜驻专讬讱 诪住讬驻讗 讜讗讬讻讗 诇诪讬诪专 讚诪转谞讬转讗 讚讗讜转讬' 诇专讘 砖砖转 诇注讬诇 诪讚专讘讬 砖诪注讜谉 诇讗讜 讛讬讬谞讜 住讬驻讗 讚诪转谞讬' 讚诇拽诪谉 讚讛讛讬讗 诇讗 砖诪讬注讗 诇讬讛 讚讗讬 砖诪讬注讗 诇讬讛 诪专讬砖讗 讛讜讛 驻专讬讱 讗诇讗 诪转谞讬转讗 讗讞专讬转讬 讚专讘讬 砖诪注讜谉 讘诇讞讜讚 讛讜讗 讚砖诪讬注讗 诇讬讛 讻专讘 砖砖转 讜驻专讬讱 诪讬谞讛. 讜讘转讜住' 转讬专爪讜 讚专讘 注诪专诐 驻专讬讱 诪注讬拽专讗 诪专讬砖讗 讜讗住拽讬讛 讘转讬讜讘转讗 讜讘转专 讛讻讬 讗转讗 专讘 砖砖转 讜讗诪专 讚诪住讬驻讗 谞诪讬 讗讬讻讗 诇讗讜转讜讘讬讛 讜诇讗 拽诪讛 转讬讜讘转讬讛 讜诪砖讜诐 讛讻讬 专讘 讗砖讬 (砖砖转) 讚住讚专 转诇诪讜讚讗 讻转讘 诪注讬拽专讗 驻讬专讻讬讛 讚专讘 砖砖转 讜讘转专 讛讻讬 讚专讘 注诪专诐 讚讗住拽讬讛 讘转讬讜讘转讗 讜讬砖 讻讬讜爪讗 讘讝讛 讘转诇诪讜讚:



讜讛讗 讚讗诪专讬谞谉 拽"讜 驻专讬讻讗 讛讬讗 讚讗讬讻讗 诇诪驻专讱 诪讛 诇住讬诪谞讬谉 砖讻谉 谞砖转谞讛 讛讙讜祝 转讗诪专 讘诪讬转转 讗讘 砖诇讗 谞砖转谞讛 讛讙讜祝 拽砖讬讗 诇讛讜 诇专讘谞谉 讚诪讻诇 诪拽讜诐 拽"讜 讗讻转讬 讗讬转讬讛 讚谞讛讬 讚诇讛讜讬 讟注诪讗 讚住讬诪谞讬谉 诪"诪 住讬诪谞讬谉 讗讬谉 诪讜爪讬讗讬谉 诪专砖讜转 讗讘 讜诪讬转转 讗讘 诪讜爪讬讗讛 诪专砖讜转 讗讘 讜砖驻讬专 讗"诇 讜诪讛 住讬诪谞讬谉 砖讗祝 注"驻 砖谞砖转谞讛 讛讙讜祝 讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 讗讚讜谉 诪讬转转 讗讘 砖诇讗 谞砖转谞讛 讛讙讜祝 砖诪讜爪讬讗 诪专砖讜转 讗讘 讗讬谞讜 讚讬谉 砖诪讜爪讬讗讛 诪专砖讜转 讗讚讜谉. 讜讛谞讻讜谉 讚讻诇 讛讬讻讗 讚讗诪专讬谞谉 拽诇 讜讞讜诪专 讻讬 讛讗讬 讙讜谞讗 讛讜讛 诇讬讛 注讬拽专讜 诪讗讘 诇讗讚讜谉 讜诇讗 诪住讬诪谞讬谉 诇诪讬转讛 讜讗祝 注诇 讙讘 讚谞拽讟讬谞谉 诇讬砖谞讗 讚住讬诪谞讬谉 诪讬转讛 讚讻讬讜谉 讚谞拽讟讛 讘讛讚讬 住讬诪谞讬谉 讛讜讛 诇讬讛 砖讗讬谉 诪讜爪讬讗讬谉 诪专砖讜转 讗讘 讟注诪讗 讚砖讻谉 谞砖转谞讛 讛讙讜祝 讛诪讞讝讬拽 讻讞谉 砖诇 住讬诪谞讬谉 砖讛讬讛 谞讜转谉 砖讬讛讜 诪讜爪讬讗讬谉 讻诇 讻讬 讛讗讬 讙讜讜谞讗 诇讗讜 诪砖讜诐 讻讞 住讬诪谞讬谉 讗转讬讗 讚诪讗谉 讚讗转讬讗 诇讗讚讻讜专讬 拽讜诇讗 讚诪讬诇转讗 诇讬转 诇讬讛 诇讗讜讚讜注讬 讻诇诇 讗诇讗 讜讚讗讬 诪砖讜诐 讻讞 讗讘 讗转讬讗 注诇讛 讜讛讻讬 拽讗诪专 讜诪讛 住讬诪谞讬谉 砖讗祝 注诇 驻讬 砖诪住讬讬注 诇讛诐 砖谞砖转谞讛 讛讙讜祝 讗注驻"讻 讗讬谉 诪讜爪讬讗讬谉 诪专砖讜转 讗讘 诪驻谞讬 讞讜诪专讜 讗讘诇 诪讜爪讬讗讬谉 诪专砖讜转 讗讚讜谉 诪驻谞讬 拽讜诇讜 诪讬转讛 砖诪讜爪讬讗讛 诪专砖讜转 讗讘 讞诪讜专 讗讬谞讜 讚讬谉 砖转讜爪讬讗 诪专砖讜转 讗讚讜谉 讛拽诇 讜讻诇 讛讬讻讗 讚讛讜讬 拽诇 讜讞讜诪专 诪讗讘 诇讗讚讜谉 讗讬讻讗 注诇讬讛 驻讬专讻讗 讗讞专讬转讬 砖讚讬讜 诇讘讗 诪谉 讛讚讬谉 诇讛讬讜转 讻谞讚讜谉 讜诇讗 诪爪讬谞讜 诪讬转讛 砖转讜爪讬讗 讗诇讗 诪专砖讜转 讛诪转 讜诇讗 诪专砖讜转 讗讞专转 讜诇讛讻讬 诇讗 讗讬讬转讬 专讬砖 诇拽讬砖 讛讗讬 拽诇 讜讞讜诪专 讻诇诇 讗诇讗 讚谞拽讟讬讛 诪住讬诪谞讬谉 诇诪讬转讛 讜讘讛讗 讗讬驻专讬讱 诇讬讛 讘诪讗讬 讚拽讗诪专 转诇诪讜讚讗 诪讛 诇住讬诪谞讬诐 砖讻谉 谞砖转谞讛 讛讙讜祝 讗讘诇 诇"诇 讚专"诇 讘拽"讜 讚讬讚讬讛 谞拽讬讟 住讬诪谞讬谉 讜诪讬转讛 讗讘诇 注拽专讜 诪讗讘 诇讗讚讜谉 讜讘转专讜讜讬讬讛讜 专诪讝 讜讗转专讜讜讬讬讛讜 讗讬驻专讱 讘转诇诪讜讚讗 讚讛讗 诇讬转讗 讗诇讗 讻讚讗诪专谉 讜诇讻砖讗转"诇 讻谉 讬砖 诇转专抓 讻讚驻讬专砖讜 讘转讜住驻讜转 讚讗谞谉 讛讻讬 拽讗诪专讬谞谉 讚住讬诪谞讬谉 砖诪讜爪讬讗讬谉 诪专砖讜转 讗讚讜谉 诇讗讜 诪砖讜诐 拽讜诇讗 讚住讬诪谞讬谉 讛讜讗 讗诇讗 诪砖讜诐 讚讗讬讛讜 诇讗 讝讘谞讛 谞讬讛诇讬讛 讗诇讗 讘注讜讚 砖讛讬讗 讻诪讜转 注讻砖讬讜 砖诇讗 谞砖转谞讛 讙讜驻讛 讜拽讟谞讛 讝讘讬谉 诇讛 讜诇讗 谞注专讛 讚讻讬讜谉 讚注讻"驻 讬讜爪讗讛 诪诪谞讜 讘砖谞讜讬 讙讜驻讛 讘讘讙专讜转 诇讗 谞讞讬转讜 讘讛谞讬 讝讘讬谞讬 讗诇讗 讘注讜讚讛 讘诇讗 砖谞讜讬 讛讙讜祝 讜讻诪讗谉 讚驻专讜砖 讚诪讬 讛讬诇讻讱 住讬诪谞讬谉 砖谞砖转谞讛 讛讙讜祝 讬讜爪讗 诪诪谞讜 诪讬转转 讗讘 砖诇讗 谞砖转谞讛 讙讜驻讛 讗讬谞讛 讬讜爪讗 诪诪谞讜 讜诪专砖讜转 讗讘 讗讬谉 住讬诪谞讬谉 诪讜爪讬讗讬谉 讚讗讬讛讜 诪诪讬诇讗 讝讻讬 讜讗驻讬诇讜 讻讬 讙讚诇讛 讝讻讬 诇讬讛 专讞诪谞讗 讚讛讬讬谞讜 注讚 砖转讘讙专 讗讘诇 诪讬转转 讗讘 诪讜爪讬讗讛 诪专砖讜转讜 讚诇讚讬讚讬讛 讝讻讬 诇讬讛 专讞诪谞讗 诇讘专讬讛 诇讗 讝讻讬 诇讬讛 专讞诪谞讗 讜讬砖 转讬专讜爪讬诐 讗讞专讬诐 讘讝讛 讗讘诇 讝讛 砖讻转讘谞讜 诇讘讚讜 讛谞讻讜谉. 讜讻讬 转讬诪讗 讗讻转讬 诇讬转讬 注诇讛 讘拽诇 讜讞讜诪专 诪砖谞讬诐 讜讬讜讘诇 讜诇讬诪讗 讛讻讬 讜诪讛 砖谞讬诐 讜讬讜讘诇 砖讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 讗讚讜谉 诪讬转转 讛讗讘 砖诪讜爪讬讗讛 诪专砖讜转 讗讘 讗讬谞讜 讚讬谉 砖诪讜爪讗讛 诪专砖讜转 讗讚讜谉 讗"诇 讚诇讗讜 拽"讜 讛讗 讚讛讗 讗讬讻讗 诇诪驻专讱 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注讘讚 注讘专讬 讜诇"诇 住讬诪谞讬谉 讬讜讻讬讞讜 讚讛讗 驻专讬砖谞讗 讚住讬诪谞讬谉 讟注诪讗 讗讞专讬谞讗 讛讜讗 讚拽讟谞讛 讝讘讬谉 诇讛 讜诇讗 谞注专讛 讜住讬诪谞讬谉 诪讬诇转讗 讗讞专讬转讬 讛讬讗 讜诇讗讜 诪砖讜诐 讞讜诪专讗 讚讬讚讛讜 诪讜爪讬讗讬谉 诪专砖讜转 讗讚讜谉 讜讘诇拽讜讟讬诐 讛讗专讻转讬 讬讜转专:



讜转谞讬讗 讗讬讚讱 注谞拽 讗诪讛 讛注讘专讬讛 讜诪爪讬讗转讛 诇讗讘讬讛 讜讗讬谉 诇专讘讛 讗诇讗 砖讻专 讘讟诇讛 讘诇讘讚讗讬讻讗 诇诪讬讚拽 讚讛讻讗 转谞讬讗 讚诪爪讬讗转 注讘讚 注讘专讬 诇注爪诪讜 讗注"驻 砖诪转讘讟诇 诪诪诇讗讻转讜 讜讗讬谉 诇专讘讜 讗诇讗 砖讻专 讘讟诇讛 讜讗诇讜 讛转诐 讘驻专拽 拽诪讗 讚讘讘讗 诪爪讬注讗 转谞谉 诪爪讬讗转 注讘讚讜 讜砖驻讞转讜 讛注讘专讬讛 讛专讬 讗诇讜 砖诇讛诐 讗讜拽诪讗 专讘讗 讘诪讙讘讬讛 诪爪讬讗讛 注诐 诪诇讗讻转讜 讻诇讜诪专 砖讗讬谞讜 诪转讘讟诇 讻诇讜诐 诪诪诇讗讻转 专讘讜 讚诪砖诪注 讛讗 讗诇讜 诪转讘讟诇 诪诪诇讗讻转讜 讗讬谉 讛诪爪讬讗讛 砖诇讜 讗诇讗 砖诇 专讘讜 讜讗讬讻讗 诇诪讬诪专 讚讛讗 讗讜拽诪讗 讛转诐 专讘讬 讬讜讞谞谉 诇诪转谞讬' 讘注讘讚 谞讜拽讘 诪专讙诇讬讜转 砖诪诇讗讻转讜 讬拽专讛 讚诪住转诪注 诇讗 谞讞讬转 讗讚讜谉 讗诇讗 诇讝谞讜转 讘诪诇讗讻转讜 讜讗讞讜诇讬 讗讞讬诇 讙讘讬讛 诪爪讬讗讜转讬讜 讛讗 讘注讘讚 讘注诇诪讗 诪讜讚讜 专讘谞谉 讻讚讬谞讗 讚诪转谞讬' 讚讛讻讗 讜诇讗 讗讬讬专讬 讘讛 讻诇诇 讜讻讬 讗转讗 专讘讛 讜讗诪专 讘诪讙讘讬讛 诪爪讬讗讛 注诐 诪诇讗讻转讜 诇讗 讗转讬 诇讗驻诇讜讙讬 讘讗讜拽诪转讗 讚专讘讬 讬讜讞谞谉 讗诇讗 诇讛讜住讬祝 注诇 讚讘专讬讜 讜诇讜诪专 讚讘诇讗讜 讛讗讬 讚讬谞讗 讚讗讬讬专讬 诪转谞讬' 讘注讘讚 谞讜拽讘 诪专讙诇讬讜转 诪砖讻讞讬谞谉 注讘讚 讚讛讜讬 诪爪讬讗转讜 诇注爪诪讜 讚讛讬讬谞讜 讘诪讙讘讬讛 诪爪讬讗讛 注诐 诪诇讗讻转讜 讛讗 讻诇 砖诪转讘讟诇 讻诇讜诐 诪诪诇讗讻转讜 讛讜讬 诇专讘讜 砖讻专 讘讟诇讛 讜讛砖讻专 砖诇讜 讜诇讗 讗讜拽诪讛 诇诪转谞讬' 讚讛转诐 讘讛讗 诪砖讜诐 讚诪爪讬讗转谉 诇注爪诪谉 诇讙诪专讬 诪砖诪注 讜讗驻讬' 砖讻专 讘讟讬诇讛 诇讬讻讗 讛讬诇讻讱 诇讗 诪砖讻讞 讗讜拽诪转讗 讗诇讗 讘注讘讚 谞讜拽讘 诪专讙诇讬讜转 讚讗驻讬' 砖讻专 讘讟讬诇讛 诇讬讻讗 诇专讘讜 诪讬讛讜 诇讬转 讛诇讻转讗 讛转诐 诇讗 讻专讘讗 讜诇讗 讻专讘讬 讬讜讞谞谉 讗诇讗 讻专讘 驻驻讗 讚讗诪专 讚讻诇 注讘讚 诪爪讬讗转讜 诇注爪诪讜 讞讜抓 诪砖讻专 讘讟讬诇讛 讘诇讘讚 讜诪转谞讬' 讚讛转诐 讘讻诇 注讘讚 讗讬讬专讬 讜讗注"讙 讚讗诪专讬谞谉 砖驻讜注诇 砖砖讻专讜 诇注砖讜转 诪诇讗讻讛 住转诐 诪爪讬讗转讜 诇讘注诇 讛讘讬转 讻砖砖讻专讜 诇诇拽讜讟 诪爪讬讗讜转 讚讗拽驻讬 讗讙诪讗 讘讻讜讜专讬 讛讗 诇讗讜 讛讻讬 诪爪讬讗转讜 诇注爪诪讜 讞讜抓 诪谞讬讻讜讬 讘讟讬诇转讜 讛讻讗 谞诪讬 讘注讘讚 诪爪讬讗转讜 诇注爪诪讜 讞讜抓 诪砖讻专 讘讟诇讛 讜讗转讬讗 诇讚讬讚讬讛 诪转谞讬转讗 讚讛讻讗 砖驻讬专:



讙专住转 专砖"讬 讝讻专讜谞讜 诇讘专讻讛 讗诪专 专讘 讬讜住祝 讬讜讚 拽专转 拽讗 讞讝讬谞讗 讛讻讗 讜驻讬专讜砖 转谞讗 讝讛 讛讗专讬讱 讘讚讘专讬诐 砖诇讗 诇爪讜专讱 讻注讜砖讛 诪讬讜讚 拽讟谞讛 注讬专 讙讚讜诇讛. 讗讘诇 讛专讗讘"讚 讝"诇 讙讜专住 讗诪专 专讘讛 讬讜讚 拽专转 拽讗 讞讝讬谞讗 讛讻讗 讜讛讜讗 砖诐 讗讚诐 拽砖讛 诪讗讚 砖诇讗 讛讬讛 讞住 讗驻讬诇讜 注诇 讘谞讬讜 讜讘谞讬 讘讬转讜 讻讚讗讬转讗 讘转注谞讬讜转 讜诇讚讜讙诪讗 讛讘讬讗讜 诇讻讗谉 诇讜诪专 砖讗祝 讝讜 拽讜砖讬讗 拽砖讛 讛讬讗 讜讝讛 讬讜转专 谞讻讜谉:



讜讛讗 讚讗诪专讬谞谉 讛讗 诪谞讬 转讜讟讗讬 讛讬讗 讚讗诪专 诇讜 讜诇讗 诇讘"讞 讬砖 诪驻专砖讬诐 讛讬讬谞讜 讚谞拽讟 转讜讟讗讬 讛讜讗 诇讜诪专 讚讬讞讬讚讗讛 讛讜讗 讜诇讬转 讛诇讻转讗 讻讜转讬讛 讜诇讬转讗 讻诪讜 砖讻转讘谞讜 诇诪注诇讛 讗诇讗 诪砖讜诐 讚转讜讟讗讬 讛讜讗 讚讗诪专讛 讘讛讚讬讗 谞拽讟 诇讛 讘砖诪讬讛:



讘讜专讞 讛砖诇诪讛 讘注讬. 驻讬' 拽住"讚 讻砖讘专讞 转讜讱 砖砖 砖讻谉 住转诐 讛讘讜专讞讬诐 讜诇讛讻讬 驻专讬讱 诇诪讛 诇讬 拽专讗 讚诇讗 谞注谞讬拽 诇讬讛 讚讛讗 驻砖讬讟讗 讚讗讬 转讜讱 讝诪谉 讝讛 砖讘专讞 讛讬讻讬 诪注谞讬拽讬谉 诇讬讛 砖讛专讬 诇讗 讬爪讗 诇讞讬专讜转 讜讗讬诇讜 讗讬转讗 讻讬讬驻讬谞谉 诇讬讛 诇讛砖诇讬诐 讜讛讬讻谉 诪爪讬谞谉 讛注谞拽讛 转讜讱 讝诪谞讜 讜讗诐 讘讗 讜讛砖诇讬诐 讜讬爪讗 讛讗 讜讚讗讬 讛注谞拽讛 讬砖 诇讜 讻砖讗专 注讘讚 讛讬讜爪讗 讘砖砖 讜讗讜拽讬诪谞讗 讻讙讜谉 砖讘专讞 讜驻讙注 讘讜 讬讜讘诇 驻讬' 讚讜讚讗讬 讬讜讘诇 诪驻讬拽 诇讬讛 砖讗讬谉 诇讱 注讘讚 砖诇讗 讬爪讗 讘讬讜讘诇 诪讛讜 讚转讬诪讗 讛讜讗讬诇 讜讗驻讬拽 诇讬讛 讬讜讘诇 转砖诇讞谞讜 讜讛注谞拽 拽专讬谞谉 讘讬讛 讜谞注谞讬拽 拽诪"诇 讚讻讬讜谉 砖讘专讞 拽讜讚诐 讝诪谞讜 讜诇讗 注讘讚 讻专讗讜讬 讗祝 注诇 驻讬 砖讬讜爪讗 讘讬讜讘诇 拽谞住讬谞谉 诇讬讛 讜诇讬转 诇讬讛 讛注谞拽讛 砖讗讬谉 砖诇讜讞讜 诪注诪讱 讜讛转讜专讛 拽谞住转讜 讜讗驻"讛 讗转"诇 讚讘转专 讬讜讘诇 讻讬讬驻讬谞谉 诇讬讛 诇讛砖诇讬诐 诪讛 砖讘专讞 讛讛讬讗 诇讗讜 讘转讜专转 注讘讚讜转 讛讜讗 讗诇讗 诪讚讬谉 转砖诇讜诪讬谉 讻驻讜专注 讞讜讘讜 讜讻讬 诪砖诇讬诐 诇讬讻讗 砖诇讜讞 注讘讚 讚谞注谞讬拽 诇讬讛 讚讘谉 讞讜专讬谉 讙诪讜专 讛讜讗 诪拽讜讚诐 诇讻谉. 诪"诪 谞专讗讬谉 讛讚讘专讬诐 讚讻讬讜谉 砖驻讙注 讘讜 讬讜讘诇 讜讬爪讗 诇讞讬专讜转 砖讜讘 讗讬谞讜 诪砖诇讬诐 讜讗驻讬' 诪讚讬谉 驻专注讜谉 讞讜讘 讜转砖诇讜诪讬谉 讚诪讛 讚讘专讞 讜谞转讘讟诇 讗讬谞讜 讗诇讗 讙专诪讗 讘注诇诪讗 讻诪讘讟诇 讻讬住讜 讘讬转讜 讜砖讚讛讜 砖诇 讞讘讬专讜 砖讛讜讗 驻讟讜专 讜讻谉 讛讜讗 讚注转 诪讜专讬 专讘讬谞讜 谞专"讜:



讚转谞讬讗 诪谞讬谉 诇讘讜专讞 砖讞讬讬讘 诇讛砖诇讬诐. 驻讬' 讘讜专讞 转讜讱 砖砖 砖讞讬讬讘 诇讛砖诇讬诐 讻砖诇讗 驻讙注 讘讜 讬讜讘诇 转"诇 砖砖 砖谞讬诐 讬注讘讜讚 讬讻讜诇 讗驻讬诇讜 讞诇讛 转"诇 讜讘砖讘讬注讬转 讬爪讗 讬"诪 讚讗讘讜专讞 拽讗讬 砖讗诐 讘专讞 讜讞诇讛 讗讬谞讜 诪砖诇讬诐 讚讗诪专 诇讬讛 讻讬 讛讜讬转 讙讘讱 诪讗讬 讗讛谞讬 诇讱 讚讛讗 谞讛讜诐 讻专讬住讗讬 诇讗 砖讜讬谞讗 诇讱 讗讘诇 讘讬专讜砖诇诪讬 驻讬' 讚讘诇诪讗 拽讬讬诪讬谉 砖讞诇讛 讜诇讗 讘专讞 讻诇诇 讜讛"驻 讬讻讜诇 讻砖诐 砖讛讘讜专讞 砖谞转讘讟诇 诪诪诇讗讻转讜 诪砖诇讬诐 讻讱 讛讞讜诇讛 砖谞转讘讟诇 诪诪诇讗讻转讜 诪砖诇讬诐 转"诇 讜讘砖讘讬注讬转 讬爪讗 讛讗 讘讜专讞 砖讞诇讛 讘讬谉 讞诇讛 讜讗讞"讻 讘专讞 讘讬谉 讘专讞 讜讗讞"讻 讞诇讛 讞讬讬讘 诇讛砖诇讬诐 诪讛 砖谞转讘讟诇 讘讝诪谉 讘专讬讞转讜 讜讘诇砖讜谉 讛讝讛 讗诪专讜 砖诐 讘专讞 讜讗讞"讻 诪砖诇讬诐 诪爪讬 诇诪讬诪专 诇讬讛 讗诇讜 讛讜讬转 讙讘讗讬 诇讗 讗讘讗砖转 讗诪专 专讘 讛讜谞讗 讗驻讬' 注诇 拽讚诪讛 讜讞诇讛 讜讗讞"讻 讘专讞 诪砖诇讬诐 讚讬讻讜诇 诇诪讬诪专 诇讬讛 讗诇讜 讙讘讗讬 讛讜讬转 讗谞砖诪转讬 讘讻专讬注 驻讬' 谞转专驻' 诪讬讚:





讛诪讗讬专讬

讜讻谉 讛讚讬谉 讘讝讻专 讘砖诇砖 注砖专讛 砖谞讛 讜讬讜诐 讗讞讚 砖诇讗 讛讘讬讗 砖转讬 砖注专讜转 砖讗驻讬诇讜 谞专讗讜 讘讜 住讬诪谞讬 住讬专讜住 讛专讬 讛讜讗 拽讟谉 注讚 砖讬讙讬注 诇注砖专讬诐 讛讙讬注 诇砖谞转 讛注砖专讬诐 讜谞讻谞住 讘讛 砖诇砖讬诐 讬讜诐 讜诇讗 讛讘讬讗 讗诐 谞专讗讜 讘讜 住讬诪谞讬 住专讜住 讛专讬 讛讜讗 讙讚讜诇 讜讗诐 诇讗讜 讛专讬 讛讜讗 拽讟谉 注讚 砖讬专讗讜 讗讜 注讚 砖讬讙讬注 诇专讜讘 砖谞讜转讬讜:



讜诪讻诇 诪拽讜诐 讬砖 诇讛诐 拽讬爪讘讛 诇诪讟讛 砖讻诇 砖讛讘讬讗讜 讻诪讛 砖注专讜转 讛讘转 拽讜讚诐 砖转讬诐 注砖专讛 砖谞讛 讜讬讜诐 讗讞讚 讜讛讘谉 拽讜讚诐 砖诇砖 注砖专讛 砖谞讛 讜讬讜诐 讗讞讚 讗讬谞谉 住讬诪谉 讗诇讗 砖讜诪讗 讘注诇诪讗 砖爪讜诪讞讬谉 讘讛 砖注专讜转 讗驻讬诇讜 讛讬讜 讗讜转谉 砖注专讜转 讘诪拽讜诪谉 讗讞专 砖讛讙讬注讜 诇驻专拽谉 讗讬谞讜 讻诇讜诐 讛讜讗讬诇 讜谞转讘专专 讘讛谉 砖转讜讱 讝诪谉 爪诪讞讜 讗讘诇 讗诐 诇讗 谞转讘专专 讻讙讜谉 砖诇讗 谞讘讚拽讜 转讜讱 讝诪谉 讜讗讞专 讛讝诪谉 谞讘讚拽讜 讜谞诪爪讗讜 讛专讬 讛谉 讘讞讝拽转 住讬诪谞讬谉 讜讗讬谉 讞讜砖砖讬谉 砖诪讗 拽讜讚诐 讛讝诪谉 爪诪讞讜 讜诪砖讛讙讬注讜 诇讝诪谉 讗驻讬诇讜 诇讗 谞诪爪讗讜 砖诐 砖注专讜转 讗诇讗 砖谞诪爪讗讜 砖诐 讙讜诪讜转 讝讜 讘爪讚 讝讜 讘诇讗 砖注专 讞讝拽讛 讗讬谉 讙讜诪讗 讘诇讗 砖注专 讜砖注专讜转 讛讬讜 砖诐 讜谞砖专讜:



讗诇讜 诪注谞讬拽讬谉 诇讛诐 讛讬讜爪讗 讘砖砖 讜讛讬讜爪讗 讘讬讜讘诇 讘讬谉 注讘讚 诪转讞诇转讜 讘讬谉 注讘讚 砖谞专爪注 讜讛讬讜爪讗 讘诪讬转转 讗讚讜谉 讻讙讜谉 谞专爪注 讜讗诪讛 讜讻谉 讗诪讛 讻砖讬讜爪讗讛 讘住讬诪谞讬谉 讜谞诪爪讗讜 讗专讘注 诇讗诪讛 砖谞讬诐 讜讬讜讘诇 讜诪讬转转 讗讚讜谉 讜住讬诪谞讬谉 讜砖转讬诐 讘注讘讚 讜讛诐 砖谞讬诐 讜讬讜讘诇 讜砖转讬诐 讘谞专爪注 讬讜讘诇 讜诪讬转转 讗讚讜谉 讜谞诪爪讗 砖讗讬谉 讛诇讻讛 讻砖诪讜注转 讗专讘注讛 诪注谞讬拽讬谉 诇讛诐 讗诇讗 讻住讜讙讬转 讗诇讜 诪注谞讬拽讬谉 诇讛诐 讜讻讜' 讗讘诇 讬讜爪讗 讘讙讬专注讜谉 讻住祝 讗讬谉 诇讜 讛注谞拽讛 砖谞讗诪专 讜讻讬 转砖诇讞谞讜 诪注诪讱 讜讝讛 讗讬谉 砖诇讜讞讜 诪注诪讱 讜讗讬谉 爪专讬讱 诇讜诪专 讘讘讜专讞 砖讗讬谉 诪注谞讬拽讬谉 诇讜 砖讛专讬 讗祝 讛讜讗 爪专讬讱 诇讛砖诇讬诐 讻诪讜 砖讬转讘讗专 讜讛讬讗讱 诪注谞讬拽讬谉 诇讜 讜讗诐 转讗诪专 诇讗讞专 砖讛砖诇讬诐 讗讬谉 讝讛 讻诇讜诐 砖讘讜讚讗讬 讗诐 讛砖诇讬诐 诪注谞讬拽讬谉 诇讜:



注谞拽 注讘讚 注讘专讬 诇注爪诪讜 专"诇 砖讗讬谉 讘注诇 讞讜讘 讙讜讘讛 诪诪谞讜 讻诪讜 砖讛转讘讗专 讜注谞拽 讗诪讛 讛注讘专讬讛 诇讗讘讬讛 讜讗诐 诪转 讗讘讬讛 讛专讬 讛讜讗 诇注爪诪讛 讜讻谉 诪爪讬讗转讛 诇讗讘讬讛 讜讗注"驻 砖讗讬谞讛 住诪讜讻讛 注诇 砖诇讞谞讜 诪讻诇 诪拽讜诐 诪讻讞 讗讘讬讛 讛讬讗 住诪讜讻讛 注诇 砖诇讞谉 讗讚讜谉 讜讗讬谉 讘讛 诇专讘讛 讗诇讗 砖讻专 讘讟诇讛 讜讗诐 诪转 讗讘讬讛 讛专讬 讛讜讗 诇注爪诪讛 讜讬砖 讞讜诇拽讬诐 诇讜诪专 砖诪爪讬讗转讛 诇专讘讛 讗诇讗 讗诐 讻谉 讘爪讚讚讬诐 讬讚讜注讬诐 讜讻讘专 讘讬讗专谞讜 讚讘专讬讛诐 讜住转讬专转诐 讘专讗砖讜谉 砖诇 诪爪讬注讗:



讛注讘讚 砖讘专讞 讘讬谉 诪讜讻专 注爪诪讜 讘讬谉 诪讻专讜讛讜 讘"讚 讞讬讬讘 诇讛砖诇讬诐 讻诇 讬诪讬 讘讟讜诇讜 讜诪讻诇 诪拽讜诐 讗诐 讗讬专注 讛讬讜讘诇 拽讜讚诐 砖讛砖讬讙讜讛讜 讗讬谞讜 诪砖诇讬诐 讜讻谉 讗诐 讛砖讬讙讜讛讜 讜讛转讞讬诇 诇讛砖诇讬诐 讜驻讙注 讘讜 讬讜讘诇 讬讜爪讗 讻诇 砖讛讙讬注 讛讬讜讘诇 讛讜驻拽注讛 讛注讘讜讚讛 讜谞驻拽注讜 讛转砖诇讜诪讬谉 讻讱 讛讬讗 砖讟转谞讜 讜讗谞讜 诪驻专砖讬诐 讻讗谉 讻讙讜谉 砖讘专讞 讜驻讙注 讘讜 讬讜讘诇 讻诇讜诪专 砖讗讬谞讜 讟注讜谉 诇讛砖诇讬诐 讜讘讗 诇诇诪讚 砖讗讬谉 诪注谞讬拽讬谉 诇讜 讜诪讻诇 诪拽讜诐 讙讚讜诇讬 讛讚讜专讜转 住讜讘专讬诐 砖讻诇 砖讟注讜谉 讛砖诇诪讛 诪砖诇讬诐 讗驻讬诇讜 诇讗讞专 讛讬讜讘诇 讻砖讬注讜专 诪讛 砖讘专讞 讜诪驻专砖讬诐 讻讙讜谉 砖讘专讞 讜驻讙注 讘讜 讬讜讘诇 砖讘专讞 转讻祝 诇诪讻讬专转讜 讜诇讗 注讘讚 讻诇诇 讜讛讙注 注爪诪讱 砖谞诪讻专 砖转讬 砖谞讬诐 拽讜讚诐 讛讬讜讘诇 讜讘专讞 讜拽讜讚诐 砖讛砖讬讙讜讛讜 驻讙注 讛讬讜讘诇 讜讛砖讬讙讜讛讜 讗讞专 讛讬讜讘诇 讜讛砖诇讬诐 讜讗讬谞讜 诪砖诇讬诐 讗诇讗 砖转讬 砖谞讬诐 讜诇住讜祝 砖转讬 砖谞讬诐 讬讜爪讗 诪讻讞 讛讬讜讘诇 砖注讘专 讜讗诪专 注诇 讝讛 砖讗讬谉 诪注谞讬拽讬谉 诇讜 讜讻谉 讛讚讬谉 讗爪诇诐 讘谞专爪注 砖讘专讞 讜驻讙注 讘讜 讬讜讘诇 砖讞讬讬讘 诇讛砖诇讬诐 讗讞专 讛讬讜讘诇 讜讛讚讘专讬诐 诪转诪讬讛讬诐 诇注谞讬谉 驻讬专讜砖 讜诇注谞讬谉 驻住拽 讜诪讻诇 诪拽讜诐 讗驻砖专 诇驻专砖 砖讘专讞 住诪讜讱 诇讬讜讘诇 讜驻讙注 讘讜 讬讜讘诇 诪讬讚 砖讗讬谉 讛讗讚讜谉 拽驻讬讚 讻诇 讻讱 注诇 讛砖诇诪转讜 讜讗诪专 注诇讬讜 砖讗讬谉 诇讜 讛注谞拽:





转讜住驻讜转 专讗"砖

讙诪专讗 讘谉 讬"讙 砖谞讛 讜讬讜诐 讗' 讚"讛 住讬诪谉. 讘砖讬诇讛讬 讬讜爪讗 讚讜驻谉 诪拽砖讬 专讬砖讗 诇住讬驻讗 讜诪砖谞讬 讛讗 专"砖 讘谉 专' 讗诇注讝专 讛讗 专' 讗"谞 讛讗 讘转讬谞讜拽 讛讗 讘转讬谞讜拽转:



讜讛讗 讗专讘注讛 拽转谞讬. 转讬' 讚诪砖诪注 讛讬讻讗 讻诇 讛讬讻讗 讚拽转谞讬 诪谞讬谉 诇讗 讗诪专讬谞谉 转谞讗 讜砖讬讬专 讜拽' 讚讘驻' 讛讞讜诇讬谉 转谞讬 专' 讞讬讬讗 讚' 诪讚讘专讬 转讜专讛 讜讚' 砖诪讜转 诇讛诐 诪讚讘专讬 住讜驻专讬诐 讜诪住讬拽 讚转谞讗 讜砖讬讬专 讜讻谉 讘驻' 砖谞讬 讚住讜讟讛 讚转谞讬讗 讘讙' 诪拽讜诪讜转 讛诇讻讛 注讜拽专转 讗转 讛诪拽专讗 讜拽讗诪专 讚转谞讗 讜砖讬讬专 讬"诇 讚诇讗 讚讬讬拽 讘砖诪注转讬' 讗诇讗 诪砖讜诐 讚拽转谞讬 讜讗讬 讗转讛 讬讻讜诇 诇讜诪专 讚' 讘讗' 诪讛谉. 讜讛讗 讚拽讗诪专 讘驻' 讘转专讗 讚诪讻讜转 讙讘讬 讬砖 讞讜专砖 转诇诐 讗' 讜讞讬讬讘 注诇讬讜 讞' 诇讗讜讬谉 转谞讗 转谞讬 讞' 讜讗转 讗诪专转 转讙讗 讜砖讬讬专 讛转诐 讛讬讬谞讜 讟注诪讗 讻讬讜谉 讚讛转谞讗 讗转讗 诇讟驻讜讬讬 诇讗讜讬谉 诇讗 砖讬讬讱 转谞讗 讜砖讬讬专:



讜讛讗 讗诇讜 拽转谞讬 诪砖诪注 讛讻讗 讚诇讗 砖讬讬讱 诇诪讬诪专 转谞讗 讜砖讬讬专 讛讬讻讗 讚拽转谞讬 讜讗诇讜 讜讻谉 讘住讜祝 驻讬专拽讬谉 讙讘讬 讗诇讜 讛' 讚讘专讬诐 砖讗讚诐 注讜砖讛 讗讜转诐 讜讻谉 讘讗诇讜 讟专讬驻讜转 讚讚讬讬拽 讗诇讜 诇转谞讗 讚专' 讬砖诪注讗诇 讚拽讗诪专 讗诇讜 讜转讜 诇讗 讜讛讗讬讻讗 讜讻讜' 讜拽' 讚讘专讬诐 讬砖 诪讜转专讜转 讗诪专讬谞谉 转谞讗 讜砖讬讬专 讗注"讙 讚拽转谞讬 讗诇讜 讜讬砖 诇讞诇拽 讚讛转诐 转谞讗 讗诇讗 诪砖讜诐 讚转谞讗 讘专讬砖讗 讻诪讛 注谞讬讬谞讬' 讬砖 讗住讜专讜转 讜讬砖 诪讜转专讜转 讜诪讬讛讜 讘诇讗讜 讛讻讬 爪专讬讱 诇讞诇拽 讚讗砖讻讞谉 讘讻诪讛 讚讜讻转讬谉 讚拽转谞讬 讗诇讜 讜转谞讗 讜砖讬讬专 讘驻' 讛诪讝讘讞 诪拽讚砖 讚拽转谞讬 讗诇讜 砖驻住讜诇讬诐 讘拽讚砖 讜砖讬讬专 讻诇 讛谞讬 讚拽转谞讬 讘讘专讬讬转讗 谞讬转谞讬 诇诪注诇讛 砖谞转谞谉 诇诪讟讛 讜诇诪讟讛 砖谞转谞谉 诇诪注诇讛 讘讞讜抓 讘驻谞讬诐 讜讘驻谞讬诐 讘讞讜抓 讜驻住讞 讜讞讟讗转 砖砖讞讟讜 砖诇讗 诇砖诪谉 讜讘住讬驻讗 谞诪讬 讘讗诇讜 砖诇讗 讛讬讛 驻讬住讜诇谉 讘拽讜讚砖 砖讬讬专 谞讜讙讞 讜讟讜诪讟讜诐 讜讗讙讚专讜讙讬谞讜住 讜诪讞讜住专 讝诪谉 讜讻讚讜诪讛 讜讘驻' 讘转专讗 讚注"讝 讗诇讜 讗住讜专讬谉 讜讗讬住讜专谉 讘讻诇 砖讛讜 砖讬讬专 讗讙讜讝讬 驻专讱 讜专诪讜谞讬 讘讛谉. 讜讘住讜讟讛 驻' 讗诇讜 谞讗诪专讬诐 讘讻诇 诇砖讜谉 砖讬讬专 砖讘讜注转 讛讚讬讬谞讬诐 讜砖讘讜注转 讘讬讟讜讬 讗诇讗 讻诇 讛讬讻讗 讚转谞讬 注谞讬讬谞讬诐 讛专讘讛 转谞讗 讜砖讬讬专 讗注"讙 讚拽转谞讬 讗诇讜:



诪讛 诇住讬诪谞讬谉 砖讻谉 谞砖转谞讛 诪讙讜祝. 讜讗"转 讗讻转讬 谞讬诪讗 拽"讜 讻讬讜谉 讚诇讗讜 讞讜诪专讗 讚讻转讬讘 讘转讜专讛 讛讜讗 讗诇讗 诪住转讘专讗 讘注诇诪讗 讛讜讗 讚驻专讻讬谞谉 讛讬讗 讙讜驻讗 谞讻谞讬住 讘拽"讜 讜谞讬诪讗 讛讻讬 讜诪讛 住讬诪谞讬谉 讗注驻"讬 砖谞砖转谞讛 讛讙讜祝 讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 诪讬转转 讛讗讘 砖诪讜爪讬讗讛 诪专砖讜转 讗讘 讗讬谞讜 讚讬谉 砖诪讜爪讬讗讛 诪专砖讜转 讗讚讜谉 讚诇讗 注讚讬祝 讻讞 讗讚讜谉 诪讻讞 讙讘专讗 讚讗转讬 诪讬谞讬讛 讜讬"诇 讚诇讗 砖讬讬讱 诇诪讬讚谉 拽"讜 讻讬 讛讗讬 讚讙讘讬 讗讚讜谉 砖讬讬讱 讟注诐 讚砖讬谞讜讬 讛讙讜祝 诇驻讬 砖讙讜祝 讗讞专 讛讜讗 讜讗讬谉 讝讛 讙讜祝 砖诪讻专 讛讬诇讻讱 讚讬谉 讛讜讗 砖诪讜爪讬讗讛 诪专砖讜转 讗讚讜谉 讗注驻"讬 砖讗讬谞讜 诪讜爪讬讗 诪专砖讜转 讗讘 讗讘诇 诪讬转讛 砖讗讬谉 讻讗谉 砖讬谞讜讬 讛讙讜祝 讗注驻"讬 砖诪讜爪讬讗 诪专砖讜转 讗讘 诇讗 转讜爪讬讗 诪专砖讜转 讗讚讜谉. 讜讻讬 转讬诪讗 讗讻转讬 讗诪讗讬 诇讗 诪讬讬转讬 诇讛 诪砖谞讬诐 讜诪讬讜讘诇 讜谞讬诪讗 讜诪讛 砖谞讬诐 讜讬讜讘诇 砖讗讬谉 诪讜爪讬讗讬谉 诪专砖讜转 讗讘 诪讜爪讬讗讬谉 诪专砖讜转 讗讚讜谉 诪讬转讛 砖诪讜爪讬讗讛 诪专砖讜转 讗讘 讗讬谞讜 讚讬谉 砖诪讜爪讬讗讛 诪专砖讜转 讗讚讜谉 讜讻讬 转讬诪讗 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注讘讚 注讘专讬 转讗诪专 讘诪讬转转 讛讗讘 讜讻讜' 住讬诪谞讬诐 讬讜讻讬讞讜 诪讛 诇住讬诪谞讬诐 砖讻谉 谞砖转谞讛 讛讙讜祝 砖谞讬诐 讜讬讜讘诇 讬讜讻讬讞讜 讜讞讝专 讛讚讬谉 讛爪讚 讛砖讜讛 砖讘讛谉 砖诪讜爪讬讗讬谉 讘注诇诪讗 砖砖 讜讬讜讘诇 讘注讘讚 注讘专讬 讜住讬诪谞讬 诪驻讟讜专 注讜谞砖讬. 诇讞讬讜讘 注讜谞砖讬' 讗祝 讗谞讬 讗讘讬讗 诪讬转转 讛讗讘 砖诪讜爪讬讗 诪专砖讜转 讗讘 转讜爪讬讗 讻讗谉 诪专砖讜转 讗讚讜谉 讬"诇 诪讛 诇讛爪讚 讛砖讜讛 砖讘讛谉 砖讻谉 诪讜爪讬讗讬谉 讘注讘讚讜转 转讗诪专 讘诪讬转转 讛讗讘 砖诇讗 诪爪讬谞讜 砖诪讜爪讬讗讛 讘注讘讚讜转 讗注"讙 讚讛讬讗 讙讜驻讗 讘注讬谞谉 诇诪讬诇祝 诪"诪 讻诇 讻诪讛 讚诇讗 讬诇驻讬' 驻讬专讻讗 讛讬讗 讜诇讗 谞讜讻诇 诇诇诪讜讚 讘诪讛 讛爪讚:



专砖"讗 讚 诪注谞讬拽讬诐 诇讛诐 专"砖 诇讗 驻诇讬讙 讗转"拽 讗诇讗 讘讗 诇讛砖诪讬注谞讜 讬讜讘诇 砖诇 专爪讬注讛 讚诇讗 诪谞讬 诇讬讛 转"拽 讜讙诐 讚讗讬谉 专爪讬注讛 讘讗砖讛:



讗诪讛 讛注讘专讬讛 讘住讬诪谞讬诐 转"诇 讜讻讬 转砖诇讞谞讜. 转讬' 讚诇拽诪谉 讚专砖讬' 讜讗祝 诇讗诪转讱 转注砖讛 讻谉 诇讛注谞讬拽 讜讬"诇 转专讜讜讬讛讜 爪专讬讻讬 讚讗讬 诇讗讜 讜讗祝 诇讗诪转讱 诇讗 讛讜讛 诪专讘讬谞谉 诇讛注谞讬拽 讗诪讛 讛注讘专讬讛 诪讻讬 转砖诇讞谞讜 讻讬讜谉 讚诇讗 讗砖讻讞谉 讘讬讛 讛注谞拽 讻诇诇 讜讗讬 诇讗讜 讜讻讬 转砖诇讞谞讜 诪讗祝 诇讗诪转讱 诇讗 讛讜讛 砖诪注讬谞谉 诇讛注谞拽 讗诇讗 讘讬讜爪讗讛 讘砖砖 讜讬讜讘诇 讚讜诪讬讗 讚注讘讚 注讘专讬 讗讘诇 讘住讬诪谞讬谉 诇讗:





转讜住驻讜转 专讬"讚

讙讜驻讗 讗讬诇讜 诪注谞讬拽讬谉 诇讛谉 讻讜诇' 注讚 专讘讬 砖诪注讜谉 讗讜诪专 讗专讘注讛 诪注谞讬拽讬谉 诇讛谉 谞专讗讛 诇讬 讚讘讛讗 驻诇讬讙讬 转谞讗 拽诪讗 讜专讘讬 砖诪注讜谉 讚转谞讗 拽诪讗 住讘专 讛讬讜爪讗讬谉 讘诪讬转转 讛讗讚讜谉 讛讬讜专砖 讞讬讬讘 诇讛注谞讬拽 诇讛诐 讜专讘讬 砖诪注讜谉 住讘专 讚讜拽讗 讗讬诇讜 讗专讘注讛 砖讛谉 讬讜爪讗讬谉 讘讞讬讬 讗讚讜谉 讜讛谉 讛讬讜爪讗 讘砖砖 讜讬讜讘诇, 砖驻讙注 讘讜 拽讜讚诐 砖砖 讚专爪讬注讛 讜住讬诪谞讬 讚讗诪讛 诪注谞讬拽讬谉 诇讛谉 讗讘诇 讛讬讜爪讗讬谉 讘诪讬转转 讛讗讚讜谉 讗讬谉 讛讬讜专砖 诪注谞讬拽 诇讛谉 讚诇讗 讛讝讛讬专讛 转讜专讛 诇讛注谞讬拽 讗诇讗 诇讜 讜诇讗 诇讬讜专砖:





诪讛专砖"讗 - 讞讬讚讜砖讬 讛诇讻讜转

讙诪专讗 讜讻"转 讛"谞 转谞讗 讜砖讬讬专 讜讛讗 讚' 拽转谞讬 讻讜' 讜讛诪"诇 诪讗讬 砖讬讬专 讚讛讗讬 砖讬讬专 讚讛讻讗 诇讬讻讗 诇诪讬诪专 砖讬讬专 诪讬转转 讗讚讜谉 讚讛讗 诇驻讬 讚注转 讛诪拽砖讛 拽转谞讬 诪讬转转 讗讚讜谉 讜讬砖 诇讬讬砖讘 讚讗讬讻讗 诇诪讬诪专 讚砖讬讬专 讬讜讘诇 砖诇 专爪讬注讛 讚讘诪转谞讬' 讚讬讚谉 讞砖讬讘 谞诪讬 讬讜讘诇 讜讬讜讘诇 砖诇 专爪讬注讛 讘转专转讬 诪讬讛讜 诇讗 讗住讬拽 讗讚注转讬讛 讚诪拽砖讛 讚拽转谞讬 诪讬转转 讗讚讜谉 诇诪讬诪专 讻讚转专爪讬谞谉 讚讞砖讬讘 讬讜讘诇 砖诇 专爪讬注讛 讜诇讗 讞砖讬讘 诪讬转转 讗讚讜谉 讚诪砖诪注 诇讬讛 讚专"砖 住转诐 讚讘专讬讜 讜拽讗讬 注诇 讛转"拽 讚诪讬讬转讬 诇拽诪谉 讜讗讬讛讜 讞砖讬讘 诪讬转转 讗讚讜谉 讜诇讗 讞砖讬讘 讬讜讘诇 讘转专转讬 讜讛诪转专抓 讛砖讬讘 讚注"讻 诇讬讻讗 诇诪讬诪专 讛讻讬 讚讗诐 讗讬转讗 讚讞砖讬讘 专"砖 诪讬转转 讗讚讜谉 讘讗砖讛 诪讬讛转 讗砖讻讞谉 讚' 讜拽"拽 讻讬讜谉 讚讛诪拽砖讛 讚讛讻讗 专讘 砖砖转 住诪讱 注爪诪讜 讘拽讜砖讬讬转讜 讜讬讚注 诪诇转讗 讚转"拽 讚诇拽诪谉 讚讛讬讬谞讜 专讬砖讗 讚专"砖 讚诪讬讬转讬 讗诪讗讬 诇讗 驻专讬讱 诪专讬砖讗 讚讛讱 讘专讬讬转讗 讜讻讚驻专讬讱 专讘 注诪专诐 讜讬砖 诇讬讬砖讘 诇驻讬 讚讘专讬 讛转讜住' 讚专讘 砖砖转 讚讛讻讗 诇讗 讚讬讬拽 诇讬讛 讛讗 讚拽转谞讬 讚' 讗诇讗 诪讚谞讞讬转 诇驻专讜砖讬 讜讗讬 讗转讛 讬讻讜诇 诇讜诪专 讚' 讘讗' 讻讜' 讛"谞 讗讬讻讗 诇诪讬诪专 讚诇讗 讚讬讬拽 诇讬讛 砖驻讬专 诪诇转 讗诇讜 讚拽转谞讬 讘专讬砖讗 讜讟驻讬 讚讬讬拽 诇讬讛 讛讻讗 诪讚谞讞讬转 诇驻专讜砖讬 讻讜诇讛讜 讻诪"砖 讛转讜住' 讜讚讜"拽:


转讜住' 讘讚"讛 诪讛 诇住讬诪谞讬谉 讻讜' 讜讗"转 诪讻诇 讛谞讬 讗讬讻讗 诇诪讬讚拽 拽"讜 讜诪讛 住讬诪谞讬谉 砖讗注"驻 砖谞砖转谞讛 讘讜' 注讻"诇 拽讜砖讬讬转诐 讻注讬谉 砖讻转讘讜 讛转讜住' 诇注讬诇 讙讘讬 讛讗 讚驻专讻讬谞谉 诪讛 诇讬讘诪讛 砖讻谉 讝拽讜拽讛 讻讜' 讚讻诇 讝讛 讗讻谞讬住 讘拽"讜 讜转讬专讜爪诐 谞诪讬 砖讻转讘讜 讛讻讗 讜讬"诇 讚讙讘讬 讗讚讜谉 砖讬讬讱 诇讜诪专 砖讬谞讜讬 讛讙讜祝 讙讜专诐 讻讜' 讛讜讗 讻注讬谉 砖讻转讘讜 砖诐 诇转专抓 讘砖诐 专"讬 讚诪讛"讟 诇讗 诪讻谞讬住讬谉 讛驻讬专讻讗 讘拽"讜 讜诪讚讘专讬 讗讘"谉 诇讘 谞专讗讛 砖讛讘讬谉 讻讜讜谞转 讛转讜住' 讘讚专讱 讗讞专 注"砖 讜讗讬谉 爪讜专讱 诇讛讗专讬讱 讜拽"诇:


讘讗"讚 诪讛 诇讛爪讚 讛砖讜讛 砖讘讛谉 砖诪讜爪讬讗讬谉 诪注讘讚讜转 讻讜' 讜讗注"讙 讚讛讬讗 讙讜驻讗 讘注讬 诇诪讬诇祝 诪"诪 讻诇 讻讜' 注讻"诇 讛拽砖讛 讘住驻专 诇讞诐 讗讘讬专讬诐 讚讗"讻 讘讟诇转 讛爪讚 讛砖讜讛 砖讘讻讜诇讬 转诇诪讜讚讗 讜讗驻砖专 讻讜' 注讻"诇 转讬专讜爪讜 讗讬谞讜 诪讘讜专专 讜诇讬 谞专讗讛 讚讛讻讗 讻讬讜谉 讚讛讱 驻讬专讻讗 讙讜驻讗 爪讚 注讘讚讜转 讗讬讻讗 驻讬专讻讗 讙诪讜专讛 讘讞讚讗 诪讞讚讗 诇讙讘讬 砖谞讬诐 讜讬讜讘诇 讚讛讬讬谞讜 讚讗讬转谞讛讜 讙诐 讘注"注 讜讘讛讱 诪诇转讗 讜讚讗讬 讚诇讬讻讗 诇诪讬诇祝 诪谞讬讬讛讜 诪讬转转 讗讘 驻专讻讬谞谉 诇讛 谞诪讬 砖驻讬专 讙讘讬 讞讚讗 诪转专转讬 讗注"讙 讚讛讬讗 讙讜驻讛 讘注讬 诇诪讬诇祝 诪谞讬讬讛讜 诪砖讗"讻 讘注诇诪讗 讚诇讬讻讗 诇诪讬注讘讚 诪讛 讛爪讚 讘讻讛"讙 讜讚讗讬 讚诇讬讻讗 诇诪讬注讘讚 诪讛 讛爪讚 讘诪诇转讗 讙讜驻讛 讚讘注讬 诇诪讬诇祝 诪谞讬讬讛讜 讜讚讜"拽:


讘讚"讛 讜讛转谞讞诇转诐 讜讙讜' 讛拽砖讛 诇"诇 讜讛转谞讞诇转诐 讻讜' 讜讬"诇 讛"诪 讙讚讜诇讛 讻讜' 讗讘诇 拽讟谞讛 诇讗 谞驻拽讗 讻讜' 注讻"诇 诪讬讛讜 讛讻讗 讘谞注专讛 讚谞驻拽讗 讘住讬诪谞讬谉 拽讬讬诪讬谞谉 诇讗 讛讜讛 讗爪讟专讬讱 诇讬讛 诇讗转讜讬讬 讛讱 讚专砖讛 讚讜讛转谞讞诇转诐 讗讜转诐 讜讙讜' 讻拽讜砖讬讬转诐 讗诇讗 讚讛讗诪转 拽讗诪专 讚讙诐 讘拽讟谞讛 讗讬谉 讗讚诐 诪讜专讬砖 讝讻讜转 讘转讜 诇讘谞讜 讜讻"砖 讘谞注专讛 讜拽"诇:





诪讛专"诐

讘转讜住' 讚"讛 诪讛 诇住讬诪谞讬诐 讜讻讜' 诪"诪 讻诇 讘诪讛 讚诇讗 讬诇驻讬谞谉 诇讬讛 驻讬专讻讗 讛讜讗. 讬砖 诇转诪讜讛 讗"讻 讘讻诇 诪拽讜诐 砖讗谞讜 诇诪讚讬诐 讚讘专 讘诪讛 讛爪讚 谞驻专讜讱 诪讛 诇讛爪讚 讛砖讜讛 砖讘讛谉 砖砖讜讬谉 讘讗讜转讜 注谞讬谉 砖讗谞讜 讘讗讬谉 诇诇诪讜讚 诪诪谞讜 讗诇讗 砖讬砖 诇讬讬砖讘 拽爪转 讚讻讗谉 讘讛爪讚 讛讗' 讚讛讬讬谞讜 砖砖 讜讬讜讘诇 诪讜爪讬讗讬谉 诪砖讬注讘讜讚 讘注诇诪讗 讘诇讗 讗诪讛 讛注讘讚讬讛 砖讗谞讜 讘讗讬诐 诇诇诪讜讚 注转讛 讚讛讗 讙讘讬 注"注 谞诪讬 诪讜爪讬讗:





专砖"砖

讙诪专讗 讛讗 诪谞讬 转讜讟讗讬 讛讬讗 讻讜'. 拽"诇 讗诪讗讬 诇讗 诪讜拽讬 诇讛 讻专讘谞谉 讚诇拽诪谉 (讬讞) 讚讙谞讬讘讜 讗诇祝 讜砖讜讛 驻讞讜转 谞诪讻专 讜拽诪"诇 讚讛讛注谞拽讛 讗讬谉 谞讜转谞讬谉 诇讘注诇 讛讙谞讬讘讛 诇转砖诇讜诐 讙谞讬讘转讜. 讗诇讗 讗诐 讬砖 注讜讚 讘讛诪讜转专 讘讻讚讬 讚诪讬讜 讗讜 讬讜转专 谞诪讻专 注讜讚 讛驻注诐. 讜讗诐 讗讬谉 讘讛诪讜转专 讘讻讚讬 讚诪讬讜 讗讬谞讜 谞诪讻专 驻注诐 讘'. 讜讻谉 诇专"讗 讚砖诐 讗诐 讗讬谞讜 砖讜讛 讘讻讚讬 讙谞讬讘转讜 讗祝 讗诐 转爪讟专祝 讛讛注谞拽讛 砖讛讬讗 拽爪讜讘讛 讻讚诇拽诪谉 (讬讝) 诇讻诇 讞讚 讻讚讗"诇 讬注诇讛 诇讻讚讬 讙谞讬讘转讜 讗讬谞讜 谞诪讻专 讻诇诇:



讘住讛"注 讗讘诇 讬讜爪讗 讘讙专注讜谉 讻住祝 诪注谞讬拽讬谉 诇讜 砖砖讬诇讜讞讜 诪注诪讱. 讻爪"诇:



专砖"讬 讚"讛 砖砖讬诇讜讞讜 诪注诪讱. 砖讬讛讗 诪拽讘诇 讻讜'. 专"诇 讗祝 讚讛讜讗 讘注"讻 讚讗讚讜谉 诪"诪 讗讬谞讜 讗诇讗 砖讬讛讗 诪拽讘诇 讻讜' 讜拽讘诇转讜 讙专诪讛 诇讜. 讜爪"注 讘专砖"讬 讙讬讟讬谉 (专"讚 注讛):



转讚"讛 诪讛. 讜讗"转 诪讻诇 讛谞讬 讻讜'. 讗讜诇讬 爪"诇 诪"诪:



讘讗"讚 讜讻"转 诪讛 诇砖谞讬诐 讜讬讜讘诇 砖讻谉 诪讜爪讬讗讬谉 讘注"注 转讗诪专 讘诪讬转转 讗讘 讻讜'. 讜讛讗 诇"诇 讚注"注 谞诪讬 讬讛讗 讬讜爪讗 讘诪讬转转 讛讗讘 诪讛讬拽砖讗 讚注讘专讬 诇注讘专讬'. 讚讗讬谉 砖讜诐 住讘专讗 砖转讛讗 诪讜爪讬讗转讜 讻讬讜谉 讚讗讘 诇讗 讛讬讛 砖讬讬讱 讻诇诇 讘诪讻讬专转讜. 讘砖诇诪讗 注讘专讬' 讛讜讗讬诇 讜讛讗讘 诪讻专讛 讜讘诪讬转转讜 驻拽注 讻讞讜 诪诪谞讛 诇讻谉 讘讚讬谉 砖转驻拽注 讙诐 讻讞 讛讗讚讜谉 砖诇讗 讘讗 讗诇讗 诪讻讞 讛讗讘. 讜诪"诪 诪讬驻专讱 讘讝讛 讛拽"讜 讗祝 注诇 讙讘 讚诇讗 砖讬讬讱 讻诪砖"讻 讛转讜住' 讘讘"拽 (讛 讘) 讘讚"讛 讻讬 砖讚讬转:





讛讙讛讜转 讬注讘"抓

讙诪壮 讜讛讗 讗讬讻讗 诪讬转转 讛讗讚讜谉 讚讗讬谉 诇讛 拽爪讘讛 讻爪"诇:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 讜讛讗 讜讻讜' 讛诇讻讛 注讜拽专转 讗转 讛诪拽专讗. 注讬讬谉 专砖讘"讗 讘讞讬讚讜砖讬讜 驻专拽 讝 讚讞讜诇讬谉 讚祝 爪讙 讚"讛 讜转诪讬讛 诇讬 讜注讬讬谉 讻专讬转讜转 讚祝 讘 注"讘 讘专砖"讬 讚"讛 讗讛讻讬 转谞讬 讗专讘注讛:





驻谞讬 讬讛讜砖注

诪转讬讘 专讘 砖砖转 讜讘讬 砖诪注讜谉 讗讜诪专 讚' 诪注谞讬拽讬谉 讻讜' 讛拽讜砖讬讗 诪驻讜专住诪转 讚诪拽砖讛 专讘 砖砖转 诪住讬驻讗 讚讘专讬讬转讗 诪讚专讘讬 砖诪注讜谉 讜诇讗 诪拽砖讛 诪专讬砖讗 讚讘专讬讬转讗 诪讚专讘谞谉 讻讚诪讜转讬讘 专讘 注诪专诐 讘住诪讜讱 讜讗住讬拽 讘转讬讜讘转讗 讜讻讘专 注诇讛 讘诇讘讬 诇讬讬砖讘 诇驻讬 讛砖讬讟讛 讚驻专讬砖讬转 讚诪讬诪专讗 讚专"诇 诇讗 诪讬转讜拽诪讗 讗诇讗 讗诇讬讘讗 讚专讘讬 讬讛讜讚讛 讚驻专拽 讛讗讬砖 诪拽讚砖 讚讗讘讬讛 讜诇讗 讛讬讗 讜转讜 诇讬讻讗 诇诪讬诪专 讞讜驻讛 转讜讻讬讞 诪砖讗"讻 诇专讘谞谉 讚砖转讬 讬讚讬诐 讝讜讻讜转 讗讬讻讗 诇诪讬诪专 讞讜驻讛 转讜讻讬讞 讚讗讬谉 诪讜爪讬讗讛 讚讗诇"讻 讗讬谉 讗讚诐 拽讜谞讛 讻住讘专转 讛转讜住驻讜转 讜讻讘专 讻转讘转讬 讚诇讛讬专讜砖诇诪讬 谞诪讬 讛讻讬 讛讜讗 讗诇讬讘讗 讚专讘讬 讬讜住讬 讘"讬 讜讗"讻 诇讬讻讗 诇讗讜转讘讬 诪讘专讬讬转讗 讚专' 注诪专诐 讚讗讬讻讗 诇讗讜拽诪讛 讻专讘谞谉 讜专"诇 讻专讘讬 讬讛讜讚讗 讜诪砖"讛 诪讜转讬讘 专讘 砖砖转 诪住讬驻讗 讚讘专讬讬转讗 讚讗讬讬专讬 讘讛 专讘讬 砖诪注讜谉 讜诇拽诪谉 讘驻专拽 讛讗讬砖 诪拽讚砖 诪住拽讬谞谉 诇讛讚讬讗 讚住转诪讗 讚诪转谞讬转讬谉 讚讛讗讘 诪拽讚砖 讗转 讘转讜 讘讜 讜讘砖诇讜讞讜 讜诇讗 讘讛 讜讘砖诇讜讞讛 讗诇讬讘讗 讚专"诇 诇讗 诪讬转讜拽诪讗 讗诇讗 讻专讘讬 砖诪注讜谉 讚住"诇 讻专讘讬 讬讛讜讚讗 讚讗讘讬讛 讜诇讗 讛讬讗 讜讗"讻 诪拽砖讛 砖驻讬专 讚讗驻讬诇讜 诇专讘讬 砖诪注讜谉 诇讬转讗 诇诪讬诇转讗 讚专"诇 讗讘诇 专讘 注诪专诐 讘住诪讜讱 诇讗 讗讬讻驻转 诇讬讛 诇讗讜转讘讬讛 诪讘专讬讬转讗 诪砖讜诐 讚讘诇讗"讛 住讜讘专 讘驻砖讬讟讜转 讚诇讬转讗 诇诪讬诪专讗 讚专"诇 讚驻专拽 讛讗讬砖 诪拽讚砖 讘讛讗 讚讻诪讞诇讜拽转 诇讙讬专讜砖讬谉 讻讱 诪讞诇讜拽转 讘拽讬讚讜砖讬谉 讚讛讗 爪讜讞 讻讻专讜讻讬讗 讜诇讬讻讗 讚讗砖讙讞 讘讬讛 讜讗"讻 诇讗 转诇讬讗 诪讬诇转讗 讚专"诇 讚讛讻讗 讻转谞讗讬 讗诇讗 讗讬 讗讬转讗 诇拽"讜 讚讬诇讬讛 讗诇讬讘讗 讚讻"注 讗讬转讗 讜讗"讻 诪拽砖讛 砖驻讬专 诪讘专讬讬转讗 讚注"讻 诇讬转讗 诇拽"讜 讚诪注讬拽专讗 讚讚讬谞讗 驻讬专讻讗 讻讱 讛讬讛 谞"诇 诇讻讗讜专讛 讜讘住诪讜讱 讗驻专砖 讘注谞讬谉 讬讜转专 谞讻讜谉:


砖诐 专讘讬 砖诪注讜谉 讗讜诪专 讚' 诪注谞讬拽讬谉 讙' 讘讗讬砖 讻讜'  讜讬砖 诇转诪讜讛 讚讻讜诇讛 诪讬诇转讗 讚专讘讬 砖诪注讜谉 诪砖谞讛 砖讗讬谞讛 爪专讬讻讛 讛讬讗 讚讛讗 诇转"拽 谞诪讬 讛讻讬 讛讜讗 讜讗讟讜 诪谞讬谞讗 讗转讬 诇讗砖诪注讬谞谉 讜讻"砖 讘诪讗讬 讚拽讗诪专 讜讗讬 讗转讛 讬讻讜诇 诇讜诪专 讚' 讘讗' 诪讛诐 诪讬诇转讗 讚驻砖讬讟讗 讛讜讗 讜讛谞诇注"讚 讘注谞讬谉 讝讛 讻砖谞讚拽讚拽 注讜讚 讘诪讛 砖讬砖 诇转诪讜讛 讘住讜讙讬讗 讚砖诪注转讬谉 讚诪注讬拽专讗 诪讗讬 拽住"讚 讚专讘讬 砖诪注讜谉 讞砖讬讘 诪讬转转 讛讗讚讜谉 讜讛讗 拽讗诪专 讘讛讚讬讗 讚诇讗 讗砖讻讞谉 讚' 讘讗砖讛 讜讗讬 讗讬转讗 讛讗讬讻讗 讚' 讗注"讻 讚诇讗 讞砖讬讘 诪讬转转 讛讗讚讜谉 讻讚讚讬讬拽讬谞谉 讘讗诪转 讛"谞 诪住转讘专讗 诇讻讱 谞专讗讛 讚讜讚讗讬 诇诪讗讬 讚拽住"讚 讚讬讜讘诇 讜讬讜讘诇 砖诇 专爪讬注讛 拽讞砖讬讘 讘讞讚讗 讗"讻 注"讻 讙' 讘讗讬砖 讛讬讬谞讜 诪讬转转 讛讗讚讜谉 讚谞专爪注 讜讗驻"讛 诇讗 讗砖讻讞谉 讚' 讘讗砖讛 诪砖讜诐 讚诪爪讬 住讘专 专讘讬 砖诪注讜谉 讚讗诪讛 讗讬谞讛 讬讜爪讗讛 讘诪讬转转 讛讗讚讜谉 讻讚讗砖讻讞谉 诇讛讚讬讗 讘讬专讜砖诇诪讬 讚驻诇讜讙转讗 讚转谞讗讬 讛讬讗 讜讗驻砖专 讚讛讬讬谞讜 诪讛讗讬 讟注诪讗 讙讜驻讗 讚诪拽砖讜 讛转讜住' 讘住诪讜讱 讘讚"讛 讜讛转谞讞诇转诐 讚诪讚讗讬爪讟专讬讱 讜讛转谞讞诇转诐 讗讬讻讗 诇诪讬诪专 讚注"讻 讗诪讛 注讜讘讚转 讗转 讛讘谉 讜讗注"讙 讚诇拽诪谉 讘讚祝 讛住诪讜讱 讬诇驻讬谞谉 诪讚讛拽讬砖 讛讻转讜讘 讗诪讛 诇谞专爪注 讘拽专讗 讚讜讗祝 诇讗诪转讱 转注砖讛 讻谉 讜诪砖诪注 讚转专转讬 讛拽讬砖讗 讗讬讻讗 讘讛讗讬 拽专讗 讗驻"讛 讗"诇 讚注"讻 讞讚 讛拽讬砖讗 讗讬爪讟专讬讱 诇讛注谞拽讛 讜讞讚 讛拽讬砖讗 讗讬爪讟专讬讱 诇诪讬诇转讗 讗讞专讬转讗 诇注谞讬谉 讙专注讜谉 讻住祝 讚谞专爪注 讗讜 诇讗讬讝讛 讚专砖讛 讻讬讜谉 讚讗"讗 诇讗讜拽诪讬 诇注谞讬谉 砖讗讬谞讛 注讜讘讚转 讗转 讛讘谉 讻讚驻专讬砖讬转 讜讘注谞讬谉 讝讛 诪爪讬谞谉 诇诪讬诪专 讚讗祝 诇驻讬 讛讗诪转 讛讻讬 讛讜讗 讜讛讬讬谞讜 讚拽讗诪专 专' 砖诪注讜谉 讙' 讘讗讬砖 讜讙' 讘讗砖讛 诇驻专讜砖讬 讟注诪讗 讚转"拽 讗转讬 讚诪讚讻转讬讘 讛注谞拽讛 讘砖砖 讘注讘专讬 讗讜 注讘专讬讛 讜讗讬转拽讜砖 谞诪讬 讗诪讛 诇谞专爪注 诇注谞讬谉 讛注谞拽讛 讛专讬 砖谞讬诐 讘讗讬砖 讜砖谞讬诐 讘讗砖讛 讜诪讚讻转讬讘 谞诪讬 专讬讘讜讬讗 讚讜讻讬 转砖诇讞谞讜 讚拽讗诪专 转"拽 诪专讘讬谞谉 谞诪讬 讞讚 讘讗讬砖 讜讞讚 讘讗砖讛 讚讛讗 专讬讘讜讬讗 讚讜讻讬 转砖诇讞谞讜 讗拽专讗 讚诇注讬诇 诪讬谞讬讛 拽讗讬 讚讻转讬讘 讻讬 讬诪讻专 诇讱 讗讞讬讱 讛注讘专讬 讗讜 讛注讘专讬讬讛 诇讘转专 讚讙诇讬 诇谉 拽专讗 讚砖讬讬讱 讛注谞拽讛 讘讗砖讛 讜讻注讬谉 砖驻讬专砖讜 讛转讜住' 讘住诪讜讱 讘讚"讛 讛讗诪讛 讜讻诪讜 砖谞驻专砖 砖诐. 讜讛讗"砖 讟讜讘讗 讛讗 讚拽讗诪专 专' 砖诪注讜谉 讜讗讬 讗转讛 讬讻讜诇 诇讜诪专 讚' 讘讗' 诪讛诐 驻讬专讜砖 讚讜讚讗讬 讗讬 讛讜讬 讗砖讻讞谉 讚' 讘讗' 讛讬讬转讬 讬讻讜诇 诇专讘讜转 注讜讚 讗' 诪讗讬讚讱 讛拽讬砖讗 讚讗讬讻讗 谞诪讬 讘讜讗祝 诇讗诪转讱 转注砖讛 讻谉 讚诇转专转讬 讛讬拽讬砖讬 讗转讬 讻讚诇拽诪谉 讜讛讜讬 谞讬讞讗 讟驻讬 诇诪讬讚专砖 谞诪讬 讗讬讚讱 讛拽讬砖讗 诇讛注谞拽讛 讚讻转讬讘 讘讛讗讬 注谞讬谞讗 诪诇诪讬讚专砖 讘讬讛 讚专砖讛 讗讞专讬转讗 讚诇讗 讻转讬讘 讘讛讗讬 注谞讬谞讗 讗诇讗 诇驻讬 砖讗讬谉 讗谞讬 讬讻讜诇 诇讜诪专 讚' 讘讗' 诪讛诐 注"讻 诪讬讬转专讗 讛拽讬砖讗 诇讚专砖讛 讗讞专讬转讗 讜诇驻"讝 讗"砖 讚诪拽砖讛 专讘 砖砖转 诪讚专' 砖诪注讜谉 讜诇讗 诪讚转"拽 讻讚诪讜转讬讘 专讘 注诪专诐 讚诇讗 驻住讬拽讗 诇讬讛 诇讛拽砖讜转 谞讬转谞讬 谞诪讬 诪讬转转 讗讘 讚讗讬讻讗 诇诪讬诪专 谞讛讬 讚讬讜爪讗讛 讘诪讬转转 讗讘 讚诇诪讗 讗讬谉 诇讛 讛注谞拽讛 讚诇讗 诪讬讬转专 拽专讗 讜讟注诪讗 谞诪讬 讗讬讻讗 诇诪讬诪专 讚讗讬谉 诇讛 讻诪讜 砖讗驻专砖 讘住诪讜讱 讗讘诇 诪讚专' 砖诪注讜谉 讚拽讗诪专 讜讗讬 讗转讛 讬讻讜诇 诇讜诪专 讚' 讜诪砖诪注 讚讗讬 讛讜讛 诪砖讻讞 讗专讘注讛 诪讬谞讬 讬爪讬讗讜转 讛讜讬 拽讞砖讬讘 诇讬讛 谞诪讬 诇专讬讘讜讬讗 讛注谞拽讛 讚讛讗 诪讬讬转专讗 诇讬讛 拽专讗 诪讛拽讬砖讗 讬转讬专讗 讚讛讜讬 谞讬讞讗 诇讬讛 诇讗讜拽诪讬 诇注谞讬谉 讛注谞拽讛 讜诪讚拽讗诪专 讜讗讬 讗转讛 讬讻讜诇 诇讜诪专 讜诇讗 诪砖讻讞 诪讬转转 讛讗讘 讗诇诪讗 讚讗讬谞讛 讬讜爪讗讛 讘诪讬转转 讛讗讘 讻谉 谞"诇 谞讻讜谉 讜住讘专转 讛转专爪谉 讚拽讗诪专 讛"谞 诪住转讘专讗 讜转讬讜讘转讗 讚专讘 注诪专诐 诇驻讬 砖讬讟讛 讝讜 讬讘讜讗专 讘住诪讜讱 讜讚讜"拽:


砖诐 讜讗讬 讗讬转讗 谞讬转谞讬 谞诪讬 诪讬转转 讛讗讘. 讜拽砖讬讗 诇讬 诪讗讬 讛注谞拽讛 砖讬讬讱 讻砖讬讜爪讗讛 讘诪讬转转 讛讗讘 讚讛讗 拽讟谞讛 讛讬讗 讜讗讬谉 诇讛 讝讻讬讛 诪讚讗讜专讬讬转讗 注"讬 注爪诪讛 讜讻诪讜 砖讛拽砖讜 讛转讜住' 诇讛讚讬讗 讘驻' 讘谉 住讜专专 讜诪讜专讛 讚诇讗 讗砖讻讞谉 砖讜诐 诪诪讜谉 诇拽讟谉 讗诇讗 注"讬 讬专讜砖讛 讜谞讛讬 砖转讬专爪讜 砖诐 讚讛讬讻讗 讚讚注转 讗讞专转 诪拽谞讛 讗讜转谉 讬砖 诇讜 讝讻讬讬讛 讻砖讛讙讬注 诇讞驻抓 讜诪讞讝讬专讜 诇讗讞专 砖注讛 讛讬讬谞讜 诇砖讬讟转诐 讘讙讬讟讬谉 驻' 讛转拽讘诇 讚拽讬"诇 讻专' 讗住讬 讜诇驻讬专讜砖诐 讛讬讬谞讜 诪讚讗讜专讬讬转讗 诪砖讗"讻 诇专砖"讬 讚诇专' 讗住讬 谞诪讬 讛讬讬谞讜 诪讚专讘谞谉 讗"讻 拽砖讛 讜讬"诇 讻诪讜 砖转讬专爪讜 砖诐 讘驻' 讘谉 住讜专专 讜诪讜专讛 讚拽讟谉 讬砖 诇讜 砖讻专 驻注讜诇讛 诪讚讗讜专讬讬转讗 讜讗驻砖专 讚讛注谞拽讛 谞诪讬 讞砖讬讘 讻诪讜 砖讻专 驻注讜诇讛 讜讗注"讙 讚诇注谞讬谉 诇讜 讜诇讗 诇讘"讞 诪砖诪注 讚诇讗讜 讘讻诇 诪讬诇讬 讞砖讘讬谞谉 讛注谞拽讛 讻砖讻专 诪诪砖 诪"诪 讻讬讜谉 讚诇注谞讬谉 诇讜 讜诇讗 诇讬讜专砖讬讜 讗诪专讬谞谉 讘驻砖讬讟讜转 讚砖讻讬专 拽专讬讬讛 专讞诪谞讗 讚驻注讜诇转讜 诇讬讜专砖讬讜 讻讬讜谉 砖讛讜讗 诇转讜注诇转 讛注讘讚 讗驻砖专 讚讛讻讬 谞诪讬 讚讻讜讜转讛 诇讟讜讘转 讛讗诪讛 讗诪专讬谞谉 讚讛注谞拽讛 讛讜"诇 讻砖讻专 驻注讜诇讛 诪诪砖 讜诇讗 讻诪转谞讛 诇注谞讬谉 砖讬讻讜诇讛 诇讝讻讜转 讘注爪诪讛 讘拽讟谞讜转讛 诇讗讞专 诪讬转转 讛讗讘 讜诇诪讗讬 讚驻专讬砖讬转 讘住诪讜讱 讚诇专' 砖诪注讜谉 诪讬讬转专讗 拽专讗 诇注谞讬谉 讛注谞拽讛 讗"砖 讟驻讬 讚诪拽砖讛 讘驻砖讬讟讜转 讚讛讜讬 诇谉 诇专讘讜讬讬 诪讛讗讬 拽专讗 讬转讬专讗 讚讬讜爪讗讛 讘诪讬转转 讛讗讘 讬砖 诇讛 讛注谞拽讛 诪讙讝讬专转 讛讻转讜讘 讚诇讬讞砖讘 讻诪讜 砖讻专 驻注讜诇讛 讻谉 谞"诇 谞讻讜谉 讜注讬讬谉 注讜讚 讘住诪讜讱:


砖诐 讜讻"转 讛"谞 讻讚专' 住驻专讗 讜讛讗讬讻讗 诪讬转转 讛讗讚讜谉. 讛住讜讙讬讬' 转诪讜讛 讚讘驻砖讬讟讜转 诪注讬拽专讗 讛讜"诇 诇讗拽砖讜讬讬 讜讛讗讬讻讗 诪讬转转 讛讗讚讜谉 讜讗祝 砖讬砖 诇谞讜 讛专讘讛 讻讬讜爪讗 讘讝讛 讘砖"住 诪"诪 讛讬讻讗 讚讗讬讻讗 诇砖谞讜讬讬 诪砖谞讬谞谉 讜诇驻诇驻讜诇讗 讘注诇诪讗 讛注诇讬转讬 讚诪注讬拽专讗 诇讗 讛讜"诪 诇讗拽砖讜讬讬 讛讗讬讻讗 诪讬转转 讛讗讚讜谉 诪砖讜诐 讚拽住"讚 讘驻砖讬讟讜转 讚讬讜爪讗讛 讘诪讬转转 讛讗讚讜谉 讗讬谉 诇讛 讛注谞拽讛 讚诪讻讬讜谉 砖讗讬谉 讛注谞拽讛 讞诇' 讗诇讗 诇讗讞专 诪讬转转 讛讗讚讜谉 驻拽注 诇讬讛 诪诪讜谞讗 诇讙讘讬 讛讬讜专砖讬诐 讜诪讛讬讻讗 转讬转讬 讬砖诇诪讜 讛讬讜专砖讬诐 讻讬讜谉 砖讗讬谞讛 注讜讘讚转 诇讛诐 讜诇讗 砖讬讬讱 讘讛讜 讻讬 诪砖谞讛 砖讻专 砖讻讬专 注讘讚讱 讜诇讬讻讗 诇诪讬诪专 讚讞讜讘 砖诇 讗讘讬讛诐 讛讜讗 诪砖讜诐 讚讛讜讬 驻砖讬讟讗 诇讬讛 讚诇讗讜 讞讜讘 讙诪讜专 讛讜讗 诪讚讚专砖讬谞谉 诇讜 讜诇讗 诇讘注"讞 讜讗讬 住"讚 讚讞讜讘 讙诪讜专 讛讜讗 讗诪讗讬 诇讗 讛讜讬 诇讘注"讞 诪讚专' 谞转谉 讜讻诪讜 砖讛讗专讻转讬 诇注讬诇 讚祝 讟"讜 讗注"讻 拽住"讚 讚诪转谞讛 讛讜讗 讜诇讗 拽专讬讬讗 专讞诪谞讗 诇讛注谞拽讛 砖讻讬专 讗诇讗 诇注谞讬谉 砖驻注讜诇转讜 诇讬讜专砖讬讜 讜讗"讻 驻砖讬讟讗 讚诇讗 拽讞砖讬讘 诪讬转转 讛讗讚讜谉 讜拽讞砖讬讘 专' 砖诪注讜谉 注"讻 讬讜讘诇 讜讬讜讘诇 砖诇 专爪讬注讛 讘转专转讬 讗讘诇 讛砖转讗 讚诪拽砖讛 讜讛讗 住讬诪谞讬谉 砖讗讬谉 诇讜 拽讬爪讘讛 讜拽讗诪专 注诇讛 讜讻"转 讻讚专' 住驻专讗 讚住讬诪谞讬谉 讬砖 诇讜 拽讬爪讘讛 诇诪讟讛 讜讗"讻 拽砖讬讗 诇谉 讗讻转讬 诇讬转谞讬 诪讬转转 讛讗讘 讚讬砖 诇讜 谞诪讬 拽讬爪讘讛 诇诪讟讛 诇注谞讬谉 讛注谞拽讛 诇诪讗讬 讚驻专讬砖讬转 诇注讬诇 讚拽讟谞讛 讗讬谉 诇讛 讬讚 诇讝讻讜转 讘砖诇讛 讗诇讗 诪砖讛讙讬注 诇注讜谞转 讛驻注讜讟讜转 讗讜 诇讞驻抓 讜诪讞讝讬专讜 诇讗讞专 砖注讛 讻讚讗讬' 讘讛转拽讘诇 讚拽讗诪专 专讘讗 讙' 诪讚讜转 讘拽讟谉 讗注"讻 诪讚讞砖讘讬谞谉 住讬诪谞讬谉 诇讚讘专 砖讗讬谉 诇讜 拽讬爪讘讛 讛讬讬谞讜 讻转讬专讜抓 讛砖谞讬 砖讻转讘谞讜 诇注讬诇 讘住诪讜讱 讘砖诐 讛转讜住' 讘驻' 讘谉 住讜专专 讚讻诇 拽讟谉 讬砖 诇讜 砖讻专 驻注讜诇讛 讜讝讜讻讛 诪讚讗讜专讬讬转讗 讜注"讻 谞讗诪专 讚讛注谞拽讛 谞诪讬 诪讬拽专讬 砖讻专 驻注讜诇讛 讚砖讻讬专 诇讙诪专讬 拽专讬讬讛 专讞诪谞讗 讛讬讻讗 砖讛讜讗 诇讟讜讘转讜 讜诇驻"讝 注"讻 诪讬转转 讛讗讚讜谉 讬砖 诇讛 讛注谞拽讛 诪讛讬讜专砖讬诐 诪讞诪转 砖讻专 驻注讜诇讛 砖诇 讗讘讬讛 讜讗"讻 诪拽砖讛 砖驻讬专 讜讛讗讬讻讗 诪讬转转 讗讚讜谉 讚讻讬讜谉 讚讬砖 诇讛 讛注谞拽讛 诪砖诪注 诇讬讛 讟驻讬 讚拽讞砖讬讘 诇讬讛 专"砖 诪诪讛 砖谞讗' 讚拽讞砖讬讘 讬讜讘诇 讜讬讜讘诇砖诇 专爪讬注讛 讘转专转讬 讜讚讜"拽. 诪讬讛讜 诇驻讬 讛讗诪转 拽砖讬讗 诇讬 讗诪讗讬 讬砖诇诪讜 讛讬讜专砖讬诐 讛注谞拽讛 讚讛讗 讻转讬讘 爪讗谉 讙专谉 讜讬拽讘 讜拽讬"诇 诪讟诇讟诇讬 讚讬转诪讬 诇讗 诪砖转注讘讚讬 讗驻讬诇讜 讘砖讟专 讜讗驻讬诇讜 讘讙讚讜诇讬诐 讗诐 诇讗 砖谞讗诪专 讻住讘专转 专"转 讘讘讻讜专讜转 讚祝 谞"讘 讜讻谉 谞专讗讛 诪诇' 讛专砖讘"讗 讘讞讬讚讜砖讬讜 住讜祝 诪讻讬诇转讬谉 讚诪谉 讛转讜专讛 讗讬谉 诇讞诇拽 讘讬谉 诪拽专拽注讬 诇诪讟诇讟诇讬 讜讻诪讘讜讗专 讗爪诇讬谞讜 讘诪拽讜诐 讗讞专:


砖诐 讛"谞 诪住转讘专讗 讚拽转谞讬 住讬驻讗 讻讜' 讜讗讬 讗讬转讗 讘讗砖讛 诪砖讻讞转 诪讬讛讗 讚'. 讜讗祝 讚诇驻讬 诪讛 砖讻转讘转讬 讘砖诪注转讬谉 讚讗讬讻讗 诇诪讬诪专 讚诇专' 砖诪注讜谉 讗注"讙 讚谞专爪注 讬讜爪讗 讘诪讬转转 讛讗讚讜谉 讗驻讬诇讜 讛讻讬 讗诪讛 讗讬谞讛 讬讜爪讗讛 讚诇讬转 诇讬讛 讛讬拽砖讗 诪讚讗讬爪讟专讬讱 讜讛转谞讞诇转诐 讜讻诪讜 砖讛讗专讻转讬 诪"诪 诪讬讬转讬 砖驻讬专 讛"谞 诪住转讘专讗 讻讬讜谉 讚讛砖转讗 讗诇讬讘讗 讚专"诇 拽讬讬诪讬谞谉 讚讗讬转 诇讬讛 拽"讜 讗"讻 诇驻诪"砖 注"讻 诇讻"注 讗诪讛 讛注讘专讬讬讛 讬讜爪讗转 讘诪讬转转 讛讗讚讜谉 诪讛讗讬 拽"讜 讙讜驻讗 讻讬讜谉 砖讗讬谞讛 注讜讘讚转 讬讜专砖讬 讛讗讘 诪讚讻转讬讘 讜讛转谞讞诇转诐 讗注"讙 讚专砖讜转 讛讗讘 讗诇讬诐 讟讜讘讗 砖讗讬谉 讬讜爪讗讛 讘住讬诪谞讬谉 讻"砖 砖讗讬谞讛 注讜讘讚转 讬讜专砖讬 讛讗讚讜谉 讜讗"讻 诪讬讬转讬 砖驻讬专 讛"谞 诪住转讘专讗 讚讗诇讬讘讗 讚专"诇 讘诇讗"讛 注"讻 讚讘专 砖讗讬谉 诇讜 拽讬爪讘讛 诇讗 拽转谞讬 诪讚诇讗 拽转谞讬 诪讬转转 讛讗讚讜谉 讘讗诪讛 讜讛讗"砖 讟讜讘讗 讚诇诪讗讬 讚诪讜转讬讘 专' 注诪专诐 诪讬诇转讗 讚专"诇 讘转讬讜讘转讗 诪诪讬诇转讗 讚专讘谞谉 讚驻砖讬讟讗 诇讬讛 诇专讘 注诪专诐 讚讗讬 讗讬转讗 讚讬讜爪讗讛 讘诪讬转转 讛讗讘 诪诪讬诇讗 讗讬转 诇讛 讛注谞拽讛 讚讛讗 讘讛讗讬 注谞讬谞讗 讙讜驻讗 讚讗讬转 诇讬讛 讘诪讬转转 讛讗讚讜谉 讗讬转 诇讬讛 谞诪讬 讘诪讬转转 讛讗讘 讜诇专讘谞谉 讜讚讗讬 讗诪讛 讛注讘专讬讬讛 谞诪讬 讬讜爪讗讛 讘诪讬转转 讛讗讚讜谉 讻讚讗讬转讗 诇拽诪谉 讘讘讚讬讬转讗 诪讛拽讬砖讗 讚谞专爪注 讗注"讻 讚诇专讘谞谉 讗诪讛 讗讬谞讛 讬讜爪讗讛 讻诇诇 讘诪讬转转 讛讗讘 诪砖讜诐 讚拽"讜 驻专讬讻' 讛讜讗 讚诪讛 诇住讬诪谞讬谉 讚讗砖转谞讬 讙讜驻讗 讜诪讛砖转讗 诪爪讬谞谉 诇诪讬诪专 讚诪讬诇转讗 讚专' 砖诪注讜谉 讻讚讛讜讬 住"讚 诪注讬拽专讗 讚拽讞砖讬讘 讬讜讘诇 讜讬讜讘诇 砖诇 专爪讬注讛 讘讞讚讗 讜讛讬讬谞讜 讚拽讗诪专 讙' 讘讗讬砖 讜讙' 讘讗砖讛 讻讚驻专讬砖讬转 诇注讬诇 讚讗转讬 诇讗砖诪注讬谞谉 讚谞专爪注 砖讬讜爪讗 讘诪讬转转 讛讗讚讜谉 讬砖 诇讜 讛注谞拽讛 讜诇讗 拽讞砖讬讘 讚' 讘讗砖讛 诪砖讜诐 讚讗诪讛 讗讬谞讛 讬讜爪讗讛 讘诪讬转转 讛讗讚讜谉 讚讛讗 诇讬转 诇讬讛 讛拽讬砖讗 讜拽"讜 谞诪讬 诇讬讻讗 讚诇注讜诇诐 专砖讜转 讛讗讚讜谉 讗诇讬诐 讟驻讬 诪专砖讜转 讛讗讘 讜讗祝 注诇 讙讘 砖讗讬谞讛 注讜讘讚转 讬讜专砖讬 讛讗讘 注讜讘讚转 讬讜专砖讬 讛讗讚讜谉 讜讗讬 诪砖讜诐 砖讗讬谞讛 讬讜爪讗讛 诪专砖讜转 讛讗讘 讘住讬诪谞讬诐 讗祝 注"讙 讚讬讜爪讗讛 诪讛讗讚讜谉 讛讬讬谞讜 诪砖讜诐 讚讗砖转谞讬 讙讜驻讛 讜诇讗 诪讻专 诇讜 讙讜祝 讝讛 讻诪"砖 讛转讜住' 讜讚讜拽 讛讬讟讘 讻讬 谞讻讜谉 讛讜讗:


转讜住驻讜转 讘讚"讛 诪讛 诇住讬诪谞讬诐 讻讜' 讜讬"诇 讻讜' 诪砖讜诐 讚讗讬谉 讝讛 讛讙讜祝 砖拽谞讛 注讻"诇. 讜谞专讗讛 诇讛讜住讬祝 讟注诐 讚讻讬讜谉 讚讗砖转谞讬 讙讜驻讛 讜谞注砖讬转 讙讚讜诇讛 讜讬砖 诇讛 讬讚 诇讝讻讜转 讘注爪诪讛 诇讻诇 讚讘专 诪诪讬诇讗 驻拽注 砖注讘讜讚 讛讗讚讜谉 诪砖讗"讻 诇注谞讬谉 专砖讜转 讛讗讘 讗注"讙 讚讬砖 诇讛 讬讚 诪"诪 诪砖诪讬诐 讗拽谞讜 诇讬讛 诇讗讘 讬讚 讬转讬专讛 砖讬讛讗 讝讜讻讛 讘讻诇 砖讘讞 谞注讜专讬诐 讞讜抓 诪诪讻讬专转讛 讜拽"诇:


讘讗"讚 讜讗"转 转讬转讬 诪讘讬谞讬讗 讻讜' 讛爪讚 讛砖讜讛 砖讘讛谉 砖诪讜爪讬讗讬谉 讘注诇诪讗 讻讜' 注讻"诇. 讜拽砖讬讗 诇讬 讛讗讬讻讗 诇诪讬驻专讱 诪讛 诇讛爪讚 讛砖讜讛 砖讬砖 诇讜 拽讬爪讘讛 讚讛讗 拽讬"诇 讻诇 诪讛 讛爪讚 驻专讻讬谞谉 讻诇 讚讛讜 讗祝 讘诪讗讬 讚诇讬讻讗 拽讜诇讗 讜讞讜诪专讗 诪讻"砖 讛讻讗 讚驻专讻讗 讞砖讜讘讛 讛讬讗 讻讬讜谉 讚讛谞讱 讬砖 诇讛谉 拽讬爪讘讛 讗"讻 讘砖注转 讛诪讻讬专讛 诇讗 诪讻专 诇讜 讗诇讗 注讚 讝讛 讛讝诪谉 诪砖讗"讻 讘讚讘专 砖讗讬谉 诇讛 拽讬爪讘讛 讜讗驻砖专 讚讛转讜住' 住诪讻讜 讘讝讛 讗诪讛 砖讛拽砖讜 讘住讜祝 讛讚讬讘讜专 讚讗讬讻讗 谞诪讬 拽"讜 诪诪讬转转 讛讗讚讜谉 讜讗"讻 讘讛讗讬 拽讜砖讬讗 谞诪讬 专讜爪讬谉 诇讜诪专 讚谞讬诇讬祝 讘诪讛 讛爪讚 诪讻讜诇讛讜 讜转讜 诇讬讻讗 诇诪讬驻专讱 诪讛 诇讻讜诇讛讜 砖讬砖 诇讛诐 拽爪讘讛 讚讛讗 诪讬转转 讛讗讚讜谉 谞诪讬 讗讬谉 诇讛 拽爪讘讛 讜讚讜"拽:


讘讗"讚 讜讬"诇 讚讗讬讻讗 诇诪讬驻专讱 讻讜' 砖诪讜爪讬讗讬谉 诪注讘讚讜转 讻讜' 注讻"诇. 讜谞讚讞拽讜 讛诪驻专砖讬诐 讘讻讜讜谞转 讛转讜住' 讜诇注谞"讚 讬砖 诇驻专砖 讚诇讗 砖讬讬讱 讛讻讗 诇诪讬诪专 讛爪讚 讛砖讜讛 砖讘讛谉 砖诪讜爪讬讗讬谉 讘注诇诪讗 诪砖"讛 讬砖 诇拽谞讜转 讙"讻 讘注讘讚讜转 诪砖讜诐 讚讬爪讬讗讛 讚注讘讚讜转 诇讗 讚诪讬 诇砖讗专 讬爪讬讗讜转 讚注诇诪讗 砖讛讗讚讜谉 谞转谉 诪注讜转 讜拽谞讛 讘拽谞讬谉 讙诪讜专 讜讗讬谉 诇谞讜 诇讛驻住讬讚讜 诪诪讜谉 讗诇讗 讘讬爪讬讗讛 讗诇讬诪转讗 讜讗祝 讚诪诇' 讛转讜住' 讗驻砖专 讚诇讗 诪砖诪注 讛讻讬 诪"诪 讛注谞讬谉 谞讻讜谉 讘注爪诪讜 讜拽"诇:


讙诪专讗 诇讗 讗讬讚讬 讜讗讬讚讬 讚谞驻拽讗 讘住讬诪谞讬谉 讜讛讗 讚讗讬转讗 诇讗讘 讻讜'  诇讚讜讙诪讗 讘注诇诪讗 谞拽讬讟 住讬诪谞讬谉 讚讛诪"诇 讚谞驻拽讗 讘讬讜讘诇 讜砖砖 讜讘讝讛 谞转讬讬砖讘 诪讛 砖讚拽讚拽 诪讛专砖"讗 讝"诇 讚讗讬爪讟专讬讱 诇讗转讜讬讬 诪拽专讗 讚讜讛转谞讞诇转诐 诪砖讜诐 讛谞谉 讚讬讜爪讗讛 讘拽讟谞讜转讛:


砖诐 讚转谞讬讗 讜讛转谞讞诇转诐 讗讜转诐 诇讘谞讬讻诐. 讜讗注"讙 讚诇注讬诇 讚专砖讬谞谉 讜讛转谞讞诇转诐 讗讜转诐 讗讜转诐 讚讜拽讗 注讘讚 讻谞注谞讬 讜诇诪注讜讟讬 注"注 砖讗讬谉 谞拽谞讛 讘拽谞讬谉 注"讻 诪"诪 诇讗 诪爪讬谞谉 讛讻讗 诇诪讬讚专砖 讗讜转诐 诇讘谞讬讻诐 讜诇讗 注"注 诇讘谞讬讻诐 讚讛讗 讻转讬讘 砖砖 砖谞讬诐 讬注讘讜讚 讜讚专砖讬谞谉 诇拽诪谉 讘讘专讬讬转讗 砖注"注 注讜讘讚 讗转 讛讘谉 讜诪讛"讟 转讜 诇讬转 诇谉 诇诪讬讚专砖 诇诪注讟 讗诪讛 讛注讘专讬讬讛 砖讗讬谞讛 注讜讘讚转 讛讘谉 讻讬讜谉 讚讻转讬讘 讘讛讗讬 拽专讗 讻讬 转拽谞讜 注讘讚 讗讜 讗诪讛 讜讗讬讬专讬 讘讻谞注谞讬诐 诇讬转 诇谉 诇诪讬驻住拽 拽专讗讬 诇诪注讟 讗诪讛 讛注讘专讬讛 讜诇讗 注"注 讗注"讻 讚讗转讬 诇诪注讟 砖讗讬谉 诪讜专讬砖 讝讻讜转 讘转讜 诇讘谞讜. 讜注讜讚 讻讬讜谉 讚讻转讬讘 诇讘谞讬讻诐 诪砖诪注 讚注讬拽专 诪讬注讜讟讗 讛讬讬谞讜 诇注谞讬谉 讛讘转 讚诇讗 讗讬爪讟专讬讱 诇诪注讟 讗诇讗 诪诇讘谞讬讻诐 讚讗讬 诇讘谞讜转讬讻诐 驻砖讬讟讗 砖讛讘转 讗讬谞讛 注讜讘讚转 讛讘转 讚诪讗讬 讗讜诇诪讗 讚讛讗讬 诪讛讗讬 讻谉 谞专讗讛 诇讬:


转讜住驻讜转 讘讚"讛 讜讛转谞讞诇转诐 讻讜' 讛拽砖讛 讛专"讬 诪拽讜专讘"诇 诇"诇 讜讛转谞讞诇转诐 讻讜' 注讻"诇. 讜诇讗 讬讚注谞讗 诪讗讬 拽砖讬讗 诇讬讛 讚讛讗 讗讬 诇讗讜 讜讛转谞讞诇转诐 诇讗 讛讜讬 讬讚注讬谞谉 讻诇诇 讚诪注砖讛 讬讚讬讛 砖诇 谞注专讛 诇讗讘讬讛 讜讛讜讬 诪讜拽诪讬谞谉 诇拽专讗 讚讜讻讬 讬诪讻讜专 讗转 讘转讜 诇讗诪讛 讘拽讟谞讛 讚讗讬讬专讬 讘讛 驻砖讟讗 讚拽专讗 诇讗砖诪注讬谞谉 讛讗 讙讜驻讗 讚讗讬谉 讬讻讜诇 诇讛讜专讬砖 讝讻讜转 讘转讜 讗驻讬诇讜 拽讟谞讛 诇讘谞讜 讚讜诪讬讗 讚讗诪讛 讜讗驻砖专 讚诇讗 诪砖诪注 诇讛讜 诇转讜住' 讛讗讬 讚专砖讛 讚讘转讜 诇讗诪讛 讗诇讗 诇注谞讬谉 专讬讘讜讬讗 讜诇讗 诇诪讬注讜讟讗 讜讻谉 谞专讗讛 讙"讻 诪转讬专讜爪诐 砖讻转讘讜 讚讻讬讜谉 讚拽讟谞讛 诇讗 讗转讬讗 诪讛讗讬 拽专讗 讗诇讗 诪拽"讜 讗讬爪讟专讬讱 讜讛转谞讞诇转诐 讜讗讻转讬 讘诇讗 讜讛转谞讞诇转诐 讗讬讻讗 诇诪讬诇祝 讚拽讟谞讛 谞诪讬 讗讬谞讛 注讜讘讚转 讛讘谉 诪讛拽讬砖讗 讚讘转讜 诇讗诪讛 讜讗讬谉 讛讬拽砖 诇诪讞爪讛 讗注"讻 讚诇讗 诪砖诪注 诇讛讜 讚专砖讛 讚讘转讜 诇讗诪讛 诇谞专爪注 诇注谞讬谉 专讬讘讜讬. 讜讘讝讛 谞转讬讬砖讘 讛讗 讚讗讬爪讟专讬讱 诇拽诪谉 诇讗拽讜砖讬 讗诪讛 诇谞专爪注 诇注谞讬谉 砖讗讬谞讛 注讜讘讚转 讛讘谉 讜诇讗 讬诇驻讬谞谉 讘讛拽讬砖讗 讗讬驻讻讗 讚诪拽砖讬谞谉 讗诪讛 诇讘转讜 讗注"讻 讻讚驻专讬砖讬转 诪讬讛讜 诇拽诪谉 讗驻专砖 讘讘专讬讬转讗 砖讗讬谉 讝讛 诪讜讻专讞 注"砖:


讙诪专讗 讗诪专 专讘 讬讜住祝 讬讜"讚 拽专转 拽讗 讞讝讬谞讗 讗讘讬讬 讗诪专 讛讻讬 讗诪专 专讘 砖砖转 讛讗 诪谞讬 转讜讟讗讬. 讻讘专 驻讬专砖转讬 砖讬讞转讬 讚讗驻砖专 讚专讘 讬讜住祝 谞诪讬 讛讜讬 讬讚注 讘专讬讬转讗 讚转讜讟讗讬 讗诇讗 讚住讘专 讚转讜讟讗讬 讙讜驻讗 诇讗 拽讗诪专 讗诇讗 讛讬讻讗 讚诇讗 讛讙讬注' 讛注谞拽讛 诇讬讚 讛注讘讚 砖讗讬谉 讛讘注"讞 讬讻讜诇 诇讛讜爪讬讗 诪讬讚 讛讗讚讜谉 讗注"讙 讚讘注诇诪讗 诪讜爪讬讗 诪讚专' 谞转谉 讗讘诇 诇注谞讬谉 砖讛讘注"讞 诪讜爪讬讗 诪讬讚 讛注讘讚 转讜讟讗讬 谞诪讬 诪讜讚讛 讜讗"讻 诇讗 诪讬转讜拽诪讗 讘专讬讬转讗 讚讛讻讗 讻转讜讟讗讬 讚讛讗 拽转谞讬 讛注谞拽转 注"注 诇注爪诪讜 诪砖诪注 讚诪讬讚 讛注讘讚 谞诪讬 讗讬谞讜 诪讜爪讬讗 讛讘注"讞 讗讘诇 专' 砖砖转 住讜讘专 讚讛讗 讚转讜讟讗讬 讗讬讬专讬 讗驻讬' 诪讬讚 讛注讘讚 讗讬谉 讬讻讜诇 诇讛讜爪讬讗 讛讘注"讞 讜讛讬讬谞讜 讻诪讜 砖驻讬专砖转讬 诇注讬诇 讘讚祝 讟"讜 讚讛"谞 转诇讬讗 讘讚专' 谞转谉 讜讻讚诪砖诪注 诪驻专砖"讬 讻讗谉 讜讚讜"拽:





驻转讞 注讬谞讬诐

讜讛讗 讗诇讜 拽转谞讬 转讬诪讗 讚讘专"驻 讬砖 诪讜转专讜转 讗诪专讬谞谉 转谞讗 讜砖讬讬专 讗注"讙 讚拽转谞讬 讗诇讜 讜讬"诇 讻诇 讛讬讻讗 讚转谞讬 讗诇讜 讜讗诇讜 转谞讬 讜诪砖讬讬专 讻讬 讛转诐 讜讻讬 讛讛讬讗 讚讗诇讜 谞注专讜转 讚砖讬讬专 诪爪专讬转 讜讗讚讜诪讬转 讜驻住讜诇讬 讻讛讜谞讛 讜讘驻' 讛诪讝讘讞 讚拽转谞讬 讗诇讜 砖讛讬讛 驻住讜诇谉 讘拽讚砖 讜砖讬讬讱 讛谞讱 讚转谞讬 讘讘专讬转讗 讗讘诇 讻讬 讛讻讗 讚诇讬讻讗 讗诇讗 讞讚 讗诇讜 讜讻谉 讗诇讜 讚讘专讬诐 讚住讜祝 驻专拽讬谉 讚讜拽讗 拽转谞讬 注讻"诇 转讜住' 专"讬 讛讝拽谉 讻"讬. 讜诪讻讗谉 转砖讜讘讛 诇诪讛 砖讛拽砖讛 讛专讘 讘讬转 讞讚砖 讘讞"诪 住讬诪谉 驻"讝 住注讬祝 讝"讱 砖讻转讘 讜讝"诇 诇讗 拽砖讬讗 讗诪讗讬 诇讗 拽转谞讬 诇讛 讘诪转谞讬转讬谉 讚诪讗讬 讚砖讬讬专 讘诪转谞讬' 转谞讬 诇讛 讘讘专讬讬转讗 讜诇"拽 讛讻讗 转谞讬 转谞讗 讗诇讜 讜讗转 讗诪专转 转谞讗 讜砖讬讬专 讻讚驻专讬讱 转诇诪讜讚讗 讘讚讜讻转讗 讗讞专讬转讬 讚诇讗 驻专讬讱 讛讻讬 讗诇讗 讘讚诇讗 转谞讬 诇讛 讘讘专讬转讗 讗讘诇 讘讚转谞讬 诇讛 讘讘专讬转讗 诇拽"诪 注讻"诇 讜诪讛 砖转讬专抓 讛专讘 讝"诇 讗讬谞讜 诪讞讜讜专 讚讗讟讜 专讘讬 砖住讬讚专 讛诪砖谞讛 住诪讱 注诇 专' 讞讬讬讗 讚诇讬转谞讬讬讛 讘讘专讬转讗. 讜诪讛 砖讛注讬专 诇"拽 注驻"讬 讚讘专讬 专"讬 讘转讜住驻讜转讬讜 讻"讬 讛讻讗 讘砖诪注转讬谉 砖讛讘讗转讬 讚讻讬讬诇 诇谉 讚讻讬 拽转谞讬 讗诇讜 讜讗诇讜 讗讬谉 拽驻讬讚讗 讗诐 砖讬讬专. 讜讻讘专 讘转讜住' 讚讬讚谉 讛讘讬讗讜 讚讘专讬 专"讬 讛诇诇讜 讘讬讘诪讜转 住讜祝 讚祝 驻"讚 讜讻"讻 讛转讜住' 讘讻转讜讘讜转 讚祝 讻"讟 注"讗 注"砖. 讜讗"讻 讘讛讛讬讗 讚注住讬拽 讛专讘 讘"讞 转谞讬 讗诇讜 讜讗诇讜 讜讘讻讬 讛"讙 讗诪专讬谞谉 转谞讗 讜砖讬讬专. 讜诪讚讘专讬 专"讬 讚诪讬讬转讬 诪讗诇讜 砖讛讬讛 驻住讜诇谉 讘拽讚砖 讚讛砖讬讜专 转谞讬 讘讘专讬转讗 讜讛讜爪专讱 专"讬 诇诪讬讛讘 讟注诪讗 诪砖讜诐 讗诇讜 讜讗诇讜 诪讜讻讞 讚诇讗 讻讛专讘 讘讬转 讞讚砖 讻诪讘讜讗专. 讜讗谞讬 讘注谞讬讬 讝讛 砖谞讬诐 专讘讜转 砖讛讬讛 讻转讜讘 讗爪诇讬 讝讛 注诇 讛专讘 讘讬转 讞讚砖 讜讻砖谞讚驻住 住驻专 讛讘讛讬专 讬讚 诪诇讗讻讬 专讗讬转讬 诇讛专讘 砖讛注讬专 讘讝讛 住讬' 转专谞"讗 注"砖 讘讗讜专讱 讜讘诪讛 砖讻转讘谞讜 讘注谞讬讜转谞讜. 讜讘诪拽讜诐 讗讞专 讻转讘转讬 注讜讚 讘讝讛. 讜讚讜拽:





专砖讬诪转 砖讬注讜专讬诐 - 讛讙专讬"讚 住讜诇讜讘讬讬爪'讬拽

讙诪'. 讜讗诇讗 讗专讘注讛 诪讗讬 谞讬讛讜, 砖谞讬诐, 讜讬讜讘诇, 讜讬讜讘诇 砖诇 专爪讬注讛, 讜讗诪讛 讛注讘专讬讛 讘住讬诪谞讬诐.
讗
讬住讜讚 讛讚讬谉 讚注讘讚 讬讜爪讗 讘讬讜讘诇
诇驻讬 讚讞讬讬转 讛讙诪', 讛讘专讬讬转讗 讛讝讻讬专讛 讬爪讬讗讛 讚讬讜讘诇 讘转讜讱 砖砖 讜讬爪讬讗讛 讚讬讜讘诇 讘注讘讚 谞专爪注 讻砖谞讬 讚讘专讬诐 砖讜谞讬诐, 讜诪砖诪注 诪讝讛 讚讛诐 讘' 讚讬谞讬诐 讞诇讜拽讬诐 讘讬住讜讚诐. 讜谞专讗讛 诇讘讗专 讚讻砖讬讜讘诇 驻讜讙注 讘讗诪爪注 砖砖, 讗讝讬 讛讬爪讬讗讛 诇讞讬专讜转 讞诇讛 讻讛讙讘诇讛 讘讝诪谉 讛注讘讚讜转 诪诇讻转讞讬诇讛, 讻诇讜诪专 讚讛注讘讚 谞诪讻专 专拽 注讚 讝诪谉 讛讬讜讘诇 讜诇讻谉 讛讜讗 诪诪讬诇讗 讬讜爪讗 讘讬讜讘诇 讻讬 讻诇讛 讝诪谉 讛注讘讚讜转. 讜讗讬诇讜 专爪讬注讛 诪讞讬诇讛 讞诇讜转 注讘讚讜转 诇注讜诇诐 诪诪砖, 讗诇讗 讚讬讜讘诇 讞诇 讻诪驻拽讬注 砖诇 讛注讘讚讜转.
讜讘谞讜讙注 诇谞讬讚讜谉 讝讛 讛讗诐 注讘讚 讬讜爪讗 讘讬讜讘诇 诪讻讬讜谉 讚讻诇讛 讝诪谉 讛诪讻讬专讛 讗讜 讚讛讬讜讘诇 讞诇 讻诪驻拽讬注 讚讛注讘讚讜转, 讬"诇 讚讬砖 谞"诪 诇讙讘讬 讛讚讬谉 讚讘专讞 讜驻讙注 讘讜 讛讬讜讘诇. 讚诇驻讬 讛专诪讘"诐 谞讞诇拽讜 讘讝讛 讛讘讘诇讬 讜讛讬专讜砖诇诪讬. 讚诪讘讜讗专 讘讙诪' 诇拽诪谉 (讟讝:-讬讝.) 讚注讘讚 砖讘专讞 转讜讱 砖砖 讞讬讬讘 诇讛砖诇讬诐 讗转 讛讝诪谉 讗爪诇 讗讚讜谞讜, 讜谞讞诇拽讜 讛专讗砖讜谞讬诐 讛讗诐 讙诐 讘驻讙注 讘讜 讬讜讘诇 讞讬讬讘 诇讛砖诇讬诐.636 讜讛专诪讘"诐 (驻专拽 讘 诪讛诇讻讜转 注讘讚讬诐 讛诇"讚) 驻住拽 注诇 驻讬 讛讘谞转讜 讘讙诪' 诇拽诪谉 讚讻砖驻讙注 讘讜 讬讜讘诇 讛注讘讚 讗讬谞讜 讞讬讬讘 诇讛砖诇讬诐 讗转 讛讝诪谉, 讜讝"诇 讗讞讚 讛诪讜讻专 注爪诪讜 讗讜 砖诪讻专讜讛讜 讘"讚 讜讘专讞 讞讬讬讘 诇讛砖诇讬诐 砖砖, 讜讗诐 驻讙注 讘讜 讬讜讘诇 讬讜爪讗 诇讞讬专讜转 注讻"诇. 讜诪讘讜讗专 讘讝讛 讚讞诇讜拽 讛讚讬谉 讚讬爪讬讗讛 讘砖砖 诪讛讚讬谉 讚讬爪讬讗讛 讘讬讜讘诇. 讗讘诇 讛讻住"诪 讛讘讬讗 讗转 讛讬专讜砖诇诪讬 讚讞讜诇拽 注诇 讝讛 讜谞拽讟 讚讗驻讬' 讻砖驻讙注 讘讜 讬讜讘诇 讛注讘讚 讞讬讬讘 诇讛砖诇讬诐 讗转 讛讝诪谉 讗爪诇 讛讗讚讜谉 讻诪讜 讘讬爪讬讗讛 讚砖砖.
讜谞专讗讛 诇讘讗专 讚诇驻讬 讛专诪讘"诐 谞讞诇拽讜 讛讘讘诇讬 讜讛讬专讜砖诇诪讬 讘讙讚专 讛讚讬谉 讚讬爪讬讗讛 讘讬讜讘诇. 讚讛讬专讜砖诇诪讬 谞拽讟 讚讻诪讜 讚注讘讚 注讘专讬 讘注诇诪讗 谞诪讻专 诇讝诪谉 注讚 砖砖 砖谞讬诐, 讻诪讜"讻 讬讜讘诇 讘讗诪爪注 讛注讘讚讜转 讙讜专诐 砖讛诪讻讬专讛 诇讻转讞讬诇讛 讞诇讛 诇讝诪谉 诪讜讙讘诇 讚讛讬讬谞讜 注讚 讛讬讜讘诇. 讜讗"讻 讻诪讜 讚讘讬爪讬讗讛 讚砖砖 讛注讘讚 讞讬讬讘 诇讛砖诇讬诐 讗转 讛讝诪谉 诇讗讞专 砖砖 讚讛专讬 住讜祝 住讜祝 讛讜讗 讞讬讬讘 诇砖专转 诇讗讚讜谞讜 诇砖砖 砖谞讬诐, 讛讜"讛 讚讛注讘讚 讞讬讬讘 诇砖专转 诇讗讚讜谉 诇诪砖讱 讛砖谞讬诐 注讚 讛讬讜讘诇 讜诇讻谉 讻砖讘专讞 诇驻谞讬 讛讬讜讘诇 讛讜讗 讞讬讬讘 诇讛砖诇讬诐 讗转 讛讝诪谉 讗驻讬' 诇讗讞专 讛讬讜讘诇. 讜诪讗讬讚讱 讛讘讘诇讬 谞拽讟 讚讬讜讘诇 诪讛讜讜讛 讞诇讜转 讚讬谉 诪驻拽讬注 讚诪讘讟诇 讗转 讛注讘讚讜转, 讜讗"讻 讬讜讘诇 讙讜专诐 诇砖讞专讜专 讙诪讜专 讜讗讬谉 讛注讘讚 讞讬讬讘 诇讛砖诇讬诐 讗转 讛讝诪谉. 讜专拽 讘讬爪讬讗讛 讚砖砖 讬砖 讚讬谉 讚讛注讘讚 砖讘专讞 讞讬讬讘 诇讛砖诇讬诐 讗转 讛讝诪谉 讚讛专讬 讛讜讗 讞讬讬讘 诇砖专转 诇讗讚讜谉 诇砖砖 砖谞讬诐 讜诇讗 讛砖诇讬诐 讗转 讛讝诪谉.
讜讬"诇 讚讛讘讘诇讬 讗讝讬诇 诇砖讬讟转讜 讘讝讛 讚讬讜讘诇 讛讜讬 讞诇讜转 讚讬谉 诪驻拽讬注 讜诇讗 讞诇讜转 讛讙讘诇讛 讘讝诪谉 诪诇讻转讞讬诇讛. 讚诪讘讜讗专 讘砖讜"讟 诇注讬诇 (讚.) 讚讬砖 讛讜"讗 讚讗注"驻 讚住转诐 注讘讚 注讘专讬 讚讻讛谉 讗讬谞讜 讗讜讻诇 讘转专讜诪讛 诪"诪 注讘讚 谞专爪注 讚讻讛谉 讗讜讻诇 讘转专讜诪讛, 讜讝"诇 讚转谞讬讗 转讜砖讘 讝讛 拽谞讜讬 拽谞讬谉 注讜诇诐 (专砖"讬 - 注讘讚 注讘专讬 讛谞专爪注 讘讬讚 讻讛谉), 砖讻讬专 讝讛 拽谞讜讬 拽谞讬谉 砖谞讬诐 (专砖"讬 - 砖诇讗 讛讙讬注 诇讜 注讚讬讬谉 砖砖 砖谞讬诐), 讬讗诪专 转讜砖讘 讜诇讗 讬讗诪专 砖讻讬专 讜讗谞讬 讗讜诪专 拽谞讜讬 拽谞讬谉 注讜诇诐 讗讬谞讜 讗讜讻诇 拽谞讜讬 拽谞讬谉 砖谞讬诐 诇讗 讻"砖, 讗讬诇讜 讻谉 讛讬讬转讬 讗讜诪专 转讜砖讘 讝讛 拽谞讜讬 拽谞讬谉 砖谞讬诐, 讗讘诇 拽谞讜讬 拽谞讬谉 注讜诇诐 讗讜讻诇, 讘讗 砖讻讬专 讜诇讬诪讚 注诇 转讜砖讘, 砖讗注"驻 砖拽谞讜讬 拽谞讬谉 注讜诇诐 讗讬谞讜 讗讜讻诇 注讻"诇. 讜诇讻讗讜专讛 讛讛讜"讗 讛讝讛 拽爪转 爪"讘, 讚讛专讬 诪讗讬 砖谞讗 注讘讚 砖砖 诪注讘讚 谞专爪注 讘谞讜讙注 诇讗讻讬诇转 转专讜诪讛. 讗诇讗 讚诪砖诪注 诪讝讛 讚讛讙诪' 讛谞讬讞讛 讚讘' 住讜讙讬 讛注讘讚 讞诇讜拽讬诐 讘讬住讜讚诐 讻谞"诇. 讚注讘讚 砖砖 讛讜讬 诇讻转讞讬诇讛 注讘讚 专拽 诇砖砖 砖谞讬诐 讘诇讘讚 讜讛讬爪讬讗讛 讘住讜祝 砖砖 讛讜讬 诪诪讬诇讗, 讗讘诇 注讘讚 谞专爪注 讘注爪诐 讛讜讬 注讘讚 诇注讜诇诐 讗诇讗 讚讬讜讘诇 讞诇 讻诪驻拽讬注, 讜诇讻谉 讬砖 讛讜"讗 讚注讘讚 讚讛讜讬 "拽谞讬谉 注讜诇诐" 诪诪砖 诪讜转专 诇讗讻讜诇 讘转专讜诪转 讗讚讜谞讜 讜讘注讬谞谉 讙讝讛"讻 诪讬讜讞讚转 诇讗讜住专讜 讘转专讜诪讛.
讜谞专讗讛 讚讛讞拽讬专讛 讛讝讗转 讘讙讚专 讚注讘讚 谞专爪注 讜讛讬爪讬讗讛 讘讬讜讘诇 转诇讜讬讛 讘讘' 讛驻讬专讜砖讬诐 讘诪讻讬诇转讗 诇驻住讜拽 "讜注讘讚讜 诇注讜诇诐" 讚注讘讚 谞专爪注. 讚讛谞讛 讻讜"注 诪讜讚讜 讚讛讜讗 注讜讘讚 专拽 注讚 讛讬讜讘诇, 讗诪谞诐 谞讞诇拽讜 讛转谞讗讬诐 讘驻讬专讜砖 讛诪诇讛 "诇注讜诇诐", 讜讝"诇 讜注讘讚讜 诇注讜诇诐, 注讚 讛讬讜讘诇, 砖讛讬讛 讘讚讬谉 讜诪讛 讗诐 讛讻住祝 砖讬驻讛 讻讞讜 讜拽讜谞讛 讛讻诇 讗讬谞讜 拽讜谞讛 讗诇讗 砖砖, 专爪讬注讛 砖讗讬谞讛 拽讜谞讛 讗诇讗 注讘讚讬诐 讗讬谞讜 讚讬谉 砖诇讗 转拽谞讛 讗诇讗 砖砖, 讛讗 诪讛 转"诇 讜注讘讚讜 诇注讜诇诐 注讚 讛讬讜讘诇, 讗讜 讜注讘讚讜 诇注讜诇诐 讻诪砖诪注讜, 转"诇 (讜讬拽专讗 驻专拽 讻讛 驻住讜拽 讬) 讜砖讘转诐 讗讬砖 讗诇 讗讞讜讝转讜, 专讘讬 讗讜诪专 讘讗 讜专讗讛 砖讗讬谉 讛注讜诇诐 讗诇讗 讞诪砖讬诐 砖谞讛, 砖谞讗' 讜注讘讚讜 诇注讜诇诐 (砖诐 驻住讜拽 诪) 注讚 讛讬讜讘诇 注讻"诇. 讜诪砖诪注 诪讚讘专讬 讛转"拽 讚驻讬专讜砖 讛诪诇讛 "诇注讜诇诐" 讛讜讬 诇注讜诇诐 诪诪砖, 讗诇讗 讚讬砖 诇讬诪讜讚 诇讛讙讘讬诇 讗转 讛注讘讚讜转 注讚 讛讬讜讘诇. 讗讘诇 专讘讬 谞拽讟 讚讛诪诇讛 "诇注讜诇诐" 驻讬专讜砖讛 注讚 讛讬讜讘诇. 讜谞专讗讛 诇讘讗专 讚谞讞诇拽讜 讘讞拽讬专讛 讛谞"诇, 讚诇驻讬 讛转"拽 注讘讚 谞专爪注 讛讜讬 注讘讚 诇注讜诇诐 诪诪砖 讜讻驻讬专讜砖 讛驻砖讜讟 讚讛驻住讜拽, 讗诇讗 讚讬砖 诇讬诪讜讚 讚讬讜讘诇 讘讗 讜诪驻拽讬注 讗转 讛注讘讚讜转. 讗讘诇 诇驻讬 专讘讬, 讛驻讬专讜砖 讛驻砖讜讟 讚讛驻住讜拽 讛讜讗 讚注讘讚 谞专爪注 讛讜讬 注讘讚 专拽 注讚 讛讬讜讘诇, 讻诇讜诪专 讚讛讜讬 诪讻讬专讛 诇讝诪谉.637
讘
讞讝专转 砖讚讜转 讘讬讜讘诇
讜讘讚讜诪讛 诇讞拽讬专讛 讛谞"诇 诇讙讘讬 讛讙讚专 讚砖讞专讜专 注讘讚 谞专爪注 讘讬讜讘诇, 讬砖 诇注讬讬谉 讘讚讬谉 讚砖讚讜转 讞讜讝专讜转 诇讘注诇讬讛谉 讘讬讜讘诇, 讛讗诐 讛诪讻讬专讛 诪注讬拽专讗 讞诇讛 讻诪讻讬专讛 诇注讜诇诐 讗诇讗 砖讘砖谞转 讛讬讜讘诇 讬砖 讗驻拽注转讗 讚诪诇讻讗 讛注讜拽专转 讗转 讛拽谞讬谉 讜诪讞讝讬专讛 讗转 讛砖讚讛 诇讘注诇讬讛 讛专讗砖讜谞讬诐, 讗讜"讚 讚注爪诐 讛诪讻讬专讛 诪注讬拽专讗 诪讜讙讘诇转 讜讞诇讛 专拽 注讚 诇讝诪谉 讛讬讜讘诇, 讚讛诇讜拽讞 讗转 讛砖讚讛 诪诇讻转讞讬诇讛 拽讜谞讛 讗讜转讛 诇讝诪谉 专拽 注讚 砖谞转 讛讬讜讘诇 讘诇讘讚.638
讜诇讻讗讜专讛 讬砖 讘住驻拽 讝讛 住转讬专讛 讘讬谉 讛住讜讙讬讜转. 讚讗讬转讗 讘讘"诪 (拽讟.) 讚讘拽讜谞讛 砖讚讛 讘讝诪谉 砖讬讜讘诇 谞讜讛讙 讛诇讜拽讞 诪讞讝讬专 专拽 讗转 讛砖讚讛 注爪诪讛 讜诇讗 讗转 讛砖讘讞 砖讛砖讘讬讞讛 诪砖讜诐 讚"讚讝讘讬谞讬 诪注诇讬讗 讛讜讗 讜讬讜讘诇 讗驻拽注转讗 讚诪诇讻讗". 讜诪砖诪注 诪讝讛 讚讛拽谞讬谉 讞诇 讘转讞讬诇讛 讻拽谞讬谉 讙诪讜专 诇注讜诇诐 讗诇讗 讚讘砖谞转 讛讬讜讘诇 讞诇讛 讗驻拽注转讗 讚诪诇讻讗 讛注讜拽专转 讗转 讛拽谞讬谉 讜诪讞讝专转 讗转 讛砖讚讛 诇讘注诇讬讛 讛专讗砖讜谞讬诐.
讜诪讗讬讚讱 讘讙讬讟讬谉 (讚祝 诪讞.) 讗讬转讗 讜讝"诇 讗"专 讬讜住祝 讗讬 诇讗讜 讚讗诪专 专' 讬讜讞谞谉 拽谞讬谉 驻讬专讜转 讻拽谞讬谉 讛讙讜祝 讚诪讬 诇讗 诪爪讗 讬讚讬讜 讜专讙诇讬讜 讘讘讬讛诪"讚, 讚讗"专 讗住讬 讗"专 讬讜讞谞谉 讛讗讞讬诐 砖讞诇拽讜 诇拽讜讞讜转 讛谉 讜诪讞讝讬专讜转 讝讛 诇讝讛 讘讬讜讘诇, 讜讗讬 住"讚 诇讗讜 讻拽谞讬谉 讛讙讜祝 讚诪讬 诇讗 诪砖讻讞转 讚诪讬讬转讬 讘讬讻讜专讬诐 讗诇讗 讞讚 讘专 讞讚 注讚 讬讛讜砖注 讘谉 谞讜谉 注讻"诇. 讜诪讘讜讗专 讘讙诪专讗 讗诇讬讘讗 讚专' 讬讜住祝 讚讘讝诪谉 砖讛讬讜讘诇 谞讜讛讙 讛拽谞讬谉 讞诇 专拽 讻拽谞讬谉 驻讬专讜转 讘诇讘讚, 讜诇讻谉 讚谉 讘讜 讛讗诐 讻拽谞讬谉 讛讙讜祝 讚诪讬 诇讛讘讬讗 讘讬讻讜专讬诐 诪讛砖讚讛 讗讜 诇讗. 讜诇讻讗讜专讛 诪讜讻讞 讚讞诇讜转 讛拽谞讬谉 讗讬谞讛 讞诇讜转 拽谞讬谉 诇注讜诇诐 讚讗"讻 诇诪讛 讛讜讬 专拽 拽谞讬谉 驻讬专讜转 讘诇讘讚, 讘讚讬谉 讛讜讗 砖讬讛讬讛 拽谞讬谉 讛讙讜祝. 讜诪讜讻专讞 讚讞诇 讛拽谞讬谉 专拽 注讚 诇讝诪谉 讛讬讜讘诇 讘诇讘讚 讜诇讗 诇注讜诇诐, 讜诪砖讜"讛 讗讬谞讜 讞诇 讻拽谞讬谉 讛讙讜祝 讗诇讗 专拽 讻拽谞讬谉 驻讬专讜转 讘诇讘讚. 讜诪砖诪注 诪讻讗谉 讚讛拽谞讬谉 讘讝诪谉 砖讛讬讜讘诇 谞讜讛讙 诪讜讙讘诇 讛讜讗 讘讝诪谉 讜讗讬谞讛 讞诇讜转 拽谞讬谉 诇注讜诇诐, 讚讚讬谉 讬讜讘诇 讞诇 讘注爪诐 讛诪讻讬专讛 诪注讬拽专讗 诇爪诪爪诪讛 讜诇讛讙讘讬诇讛 诇拽谞讬谉 驻讬专讜转 讚讞诇 专拽 注讚 诇讝诪谉 讛讬讜讘诇, 讜讗讬谉 讛拽谞讬谉 讞诇 讻拽谞讬谉 讛讙讜祝 诇注讜诇诐.639
讜讘谞讜讙注 诇砖讬讟转 讛专诪讘"诐, 注讬讬谉 讘讚讘专讬讜 (驻讻"讙 诪讛诇' 诪讻讬专讛 讛诇"讜) 讜讝"诇 讜诪讛 讛驻专砖 讬砖 讘讬谉 讛诪讜讻专 拽专拽注 诇讝诪谉 拽爪讜讘 讜讘讬谉 讛诪拽谞讛 讗讜转讛 诇驻讬专讜转讬讛 砖讛拽讜谞讛 诇驻讬专讜转 讗讬谞讜 讬讻讜诇 诇砖谞讜转 爪讜专转 讛拽专拽注 讜诇讗 讬讘谞讛 讜诇讗 讬讛专讜住 讗讘诇 讛拽讜谞讛 诇讝诪谉 拽爪讜讘 讛讜讗 讘讜谞讛 讜讛讜专住 讜注讜砖讛 讘讻诇 讝诪谞讜 讛拽爪讜讘 讻诪讜 砖注讜砖讛 讛拽讜谞讛 拽谞讬谉 注讜诇诐 诇注讜诇诐 注讻"诇. 讜讻转讘 讛专讗讘"讚 讜讝"诇 讗讬谞讬 诪讜爪讗 诪讜讻专 诇讝诪谉 拽爪讜讘 砖讬讘谞讛 讜砖讬讛专讜住 讻讜' 讗驻砖专 诪讜讻专 砖讚讛 诇砖砖讬诐 砖谞讛 讗讜 诇讞诪讬砖讬诐 砖谞讛 讗讜 诇讗专讘注讬诐 砖谞讛 砖讬注砖讛 讘讜 讻诇 讞驻爪讜 讻诇 讬诪讬 讛诪讻专 诪驻谞讬 砖讛讜讗 讻诪讜讻专 讘讝诪谉 讛讬讜讘诇 注讻"诇. 讜诪讘讜讗专 讚讛专诪讘"诐 讛砖讜讜讛 诪讻讬专转 拽专拽注 诇讝诪谉 诇诪讻讬专转 拽专拽注 讘讗"讬 讘讝诪谉 砖讛讬讜讘诇 谞讜讛讙, 讜讛专讗讘"讚 诪住讜驻拽 讛讗诐 讗驻砖专 诇讛砖讜讜转谉. 讜诪讘讜讗专 诪讻讗谉 讚讛专诪讘"诐 住讜讘专 讚讞诇讜转 讛诪讻讬专讛 讘讝诪谉 讛讬讜讘诇 讞诇讛 讻讞诇讜转 诪讻讬专讛 诇讝诪谉, 讚注爪诐 讛诪讻讬专讛 诪注讬拽专讗 讞诇讛 专拽 注讚 诇讝诪谉 讛讬讜讘诇. 讜讗讬诇讜 讛专讗讘"讚 诪住讜驻拽 讚讚诇诪讗 砖讗谞讬 诪讻讬专讛 讘讝诪谉 讚讬讜讘诇 讚注爪诐 讛诪讻讬专讛 讞诇讛 诇注讜诇诐, 讗诇讗 讻砖诪讙讬注 砖谞转 讛讬讜讘诇 讘讗 讬讜讘诇 讜诪驻拽讬注 讗转 讛拽谞讬谉 诪讚讬谉 讗驻拽注转讗 讚诪诇讻讗, 讜诪砖讜"讛 住"诇 砖讗讬谉 诇讚诪讜转讜 诇拽谞讬谉 诇讝诪谉 拽爪讜讘.
讙诪'. 讜诇讗 拽砖讬讗 讛讗 讚讗讬转讬讛 诇讗讘, 讛讗 讚诇讬转讬讛 诇讗讘.
讜讬砖 诇注讬讬谉 讛讗诐 讛讚讬谉 讚讻砖讗讬谉 讗讘 讗讝讬 讗诪讛 讛注讘专讬讛 诪拽讘诇转 讗转 讛讛注谞拽讛 讞诇 专拽 讛讬讻讗 讚讛讗讘 诪转 诇驻谞讬 讛讬爪讗讛 讘住讬诪谞讬谉 讗讜"讚 讛讘转 讝讜讻讛 讘注谞拽 讗驻讬' 讗诐 讛讗讘 诪转 讗讞专 砖讞专讜专讛. 讜注讬讬谉 讘专诪讘"诐 (驻专拽 讙 诪讛诇讻讜转 注讘讚讬诐 讛诇讟"讜) 讜讝"诇 讜注谞拽 讗诪讛 讛注讘专讬讛 讜讻谉 诪爪讬讗转讛 诇讗讘讬讛, 讜讗诐 诪转 讗讘讬讛 拽讜讚诐 砖讬讘讗 诇讬讚讜 讛专讬 讛谉 砖诇 注爪诪讛 讜讗讬谉 诇讗讞讬讛 讘讛诐 讻诇讜诐 砖讗讬谉 讗讚诐 诪讜专讬砖 讝讻讜转 砖讬砖 诇讜 讘讘转讜 诇讘谞讜 注讻"诇. 讜谞专讗讛 诪诇砖讜谞讜 讚"讗诐 诪转 讗讘讬讛 拽讜讚诐 砖讬讘讗 诇讬讚讜" 讚讛讚讬谉 讚讗讬谉 讗讚诐 诪讜专讬砖 注谞拽 讘转讜 诇讘谞讜 讞诇 讻诇 讝诪谉 讚讛讗讘 诇讗 讛住驻讬拽 诇讙讘讜转. 讜讻谉 讗讬转讗 讘转讜住' 专"讬 讛讝拽谉 讜讝"诇 讚诇讬转讬讛 诇讗讘 鈥� 砖诇讗 讛住驻讬拽 诇讙讘讜转 注讚 砖诪转 注讻"诇.
讜讛拽砖讛 讛诪砖谞讛 诇诪诇讱 (讚"讛 讜讗诐 诪转 讗讘讬讛) 讚诪砖诪注 诪专讬砖 驻专拽 讚' 讚讻转讜讘讜转 讚专拽 诇讙讘讬 拽谞住 讗诪专讬谞谉 讚讗讘 讗讬谞讜 诪讜专讬砖 讗转 讛讞讬讜讘 诇讘谞讬讜, 讗讘诇 讘讝讻讜转 诪诪讜谉, 讻诇 讝诪谉 讚讛讞讬讜讘 讞诇 讗讝讬 讛讗讘 诪讜专讬砖 讗转 讛讝讻讜转 诇讙讘讜转 诇讛讗讞讬谉. 讜讝讛 诪讛 讚讗讬转讗 讘诪砖谞讛 砖诐 (诪讘.) 讜讝"诇 诪注砖讛 讬讚讬讛 讜诪爪讬讗转讛, 讗祝 注诇 驻讬 砖诇讗 讙讘转讛, 诪转 讛讗讘 讛专讬 讛谉 砖诇 讗讞讬谉 注讻"诇. 讜讗"讻 诪讚讜注 住讜讘专 讛专诪讘"诐 诇讙讘讬 讛注谞拽讛 讚讗诐 诪转 讛讗讘 诇讗讞专 讛砖讬讞专讜专 讗讱 诇驻谞讬 讛讙讘讬讬讛 讚讛注谞拽 讛讜诇讱 讗诇 讛讘转 讜诇讗 讗诇 讛讗讞讬谉 讛讬讜专砖讬谉.
讜谞专讗讛 诇讘讗专 讚砖讗谞讬 讛注谞拽讛 诪讞讬讜讘 诪诪讜谉 讚注诇诪讗 讚讛专讬 讗讬谉 砖注讘讜讚 诪诪讜谉 讞诇 讻诇诇 讘讛注谞拽讛 讗诇讗 讚讛讜讬 诪爪讜转 谞转讬谞讛 讘注诇诪讗, 讜诪讻讬讜谉 讚讛注谞拽讛 讗讬谞讜 讞讬讜讘 诪诪讜谉 诪讛讗讚讜谉 讗诇 讛讗诪讛 讬"诇 讚讛讗讘 讗讬谞讜 讬讻讜诇 诇讛讜专讬砖讜 讘讬专讜砖讛 诇讘谞讬讜.640 讜讛讘讬讗讜专 讘讝讛 讛讜讗 讚讘注爪诐 讙诐 讛讗讘 讗讬谞讜 专讗讜讬 诇讝讻讜转 讘讛注谞拽讛 讚讘转讜 讚讛专讬 讛注谞拽讛 讞诇讛 讻诪爪讜转 谞转讬谞讛 诪讛讗讚讜谉 讗诇 讛讗诪讛 讜讗讬谞讜 讞讬讜讘 诪诪讜谉 讻讚讬 诇讜诪专 讚讛讗讘 讝讜讻讛 讘讜. 讗诇讗 讚讻砖讛讗讘 拽讬讬诐 讛讜讗 讝讜讻讛 讘讛注谞拽讛 诪住讘讛 讗讞专转, 讚讛讬讬谞讜 诪讻讬讜谉 讚讛讜讗 诪讻专 讗讜转讛 讛讜讗 讝讜讻讛 讘诪诪讜谉 讚讛讗讚讜谉 谞讜转谉. 讚讛专讬 讘讚专讱 讻诇诇 驻住拽讬谞谉 讻诪讜 讛转"拽 诇注讬诇 (讬讚:) 讚讘诪讜讻专 注爪诪讜 讗讬谉 诪注谞讬拽讬诐 诇讜 讜讛讬讛 谞讬转谉 诇讜诪专 讚讙诐 讗诪讛 讛注讘专讬讛 讚讗讬谞讛 谞诪讻专转 注"讬 讘"讚 讻诪讜"讻 讗讬谞讛 诪拽讘诇转 讛注谞拽讛. 讗诇讗 讚讬"诇 讚专拽 讘注讘讚 注讘专讬 讚讘讗诪转 诪讻专 讗转 注爪诪讜 讗讝讬 讗讬谉 诪注谞讬拽讬谉 诇讜, 讗讘诇 讗诪讛 讛注讘专讬讛 讗讬谞讛 诪讜讻专转 讗转 注爪诪讛 讗诇讗 讚讛讬讗 谞诪讻专转 注"讬 讛讗讘 讜诪驻谞讬 讝讛 诪注谞讬拽讬谉 诇讛. 讜诪讻讬讜谉 讚讛讚讬谉 讚讛注谞拽讛 讞诇讛 专拽 诪驻谞讬 讚讛讗讘 诪讜讻专讛 讬"诇 讚讛讜讗 诪拽讘诇 讗转 讛诪诪讜谉 讘住讜祝. 讗讘诇 讬讜爪讗 诪讻诇 讝讛 讚讗讬谉 讛讗讘 讙讜讘讛 讗转 讛讛注谞拽讛 讘转讜专转 讝讻讜转 诪诪讜谉 讚讬砖 诇讜 讘讘转讜 讜诪讜讘谉 诇诪讛 讛讜讗 爪专讬讱 诇讙讘讜转 讗转 讛诪诪讜谉 讻讚讬 诇讛讜专讬砖讜 诇讘谞讬讜.
讜注诇 驻讬 讝讛 谞专讗讛 谞诪讬 诇讘讗专 讗转 驻住拽 讛专诪讘"诐 (驻专拽 讙 诪讛诇讻讜转 注讘讚讬诐 讛诇讟"讜) 讚讗讬谉 讘注"讞 讙讜讘讛 讗转 讛注谞拽讛 诪讛注讘讚 注讘专讬 讗驻讬' 诇讗讞专讬 讛讙讘讬讬讛, 讜讝"诇 注谞拽 注讘讚 注讘专讬 诇注爪诪讜 讜讗讬谉 讘注诇 讞讜讘 讙讜讘讛 讛讬诪谞讜 注讻"诇. 讜诇讻讗讜专讛 拽砖讛, 诪讚讜注 讗讬谉 讘注"讞 讙讜讘讛 诪讛注讘讚 讚讻讘专 讝讻讛 讘讚诪讬 讛讛注谞拽讛 讚讛专讬 诇讜讛 讞讬讬讘 诇砖诇诐 讻诇 诪诪讜谉 讚讬砖 诇讜 诇讘注"讞. 讜讬"诇 讚诪爪讬谞讜 讚讬谉 讚讜诪讛 讘爪讚拽讛 讚拽讬讘诇 注谞讬. 讚讛专讬 讛拽爪讜讛"讞 (专讬砖 住讬诪谉 诇讟) 讛讘讬讗 诪讞诇讜拽转 讘讬谉 讛专讗砖讜谞讬诐 讛讗诐 讻讜驻讬谉 注诇 爪讚拽讛 砖诇讗 讘驻谞讬讜 讜讘讬讗专 讛拽爪讜转 讚谞讞诇拽讜 讛讗诐 讬砖 砖注讘讜讚 诪诪讜谉 讘爪讚拽讛. 讜注讬讬谉 讘诪专讚讻讬 (讘"讘 专诪讝 转爪讝, 诪讜讘讗 讘诪砖谞讛 诇诪诇讱 驻专拽 讙 诪讛诇讻讜转 注讘讚讬诐 讛诇讬"讘) 讚讛讘讬讗 讚注讛 讚讗讬谉 讘注"讞 讙讜讘讛 诪谉 讛爪讚拽讛 讚拽讬讘诇 讛诇讜讛, 讜讝"诇 诪注砖讛 讘讗讞讚 砖讛讬讜 谞讜砖讬谉 讘讜 诪谞讛 讜谞爪讟专讱 诇讘专讬讜转 讜砖讟 讗讞专讬 驻专谞住转讜 注讚 砖讛讘讬讗 诪讗转讬诐 讝讜讝 讜转讘注讜 讛谞讜砖讛 讜讛诇讜讛 诪砖讬讘 诇讜 诇讗 专讞诪讜 注诇讬 讗诇讗 讻讚讬 诇驻专谞住 讘谞讬 讘讬转讬 讜诇讗 诇驻专讜注 讞讜讘讬 讜砖讗诇讜 诇专' 讗讘讬 讛注讝专讬 讜驻讟专讜 讚转谞讬讗 讘转讜住' 讚驻讗讛 诪注砖专 注谞讬 讗讬谉 驻讜专注讬谉 诪诪谞讜 诪诇讜讛 讜讞讜讘 讜讗讬谉 诪砖诇诪讬谉 诪诪谞讜 讙诪讜诇讬谉 讜讗讬谉 驻讜讚讬谉 诪诪谞讜 砖讘讜讬讬谉 讜专讘讬谞讜 砖诪讞讛 讞讬讬讘讜 砖爪讚拽讛 讗讬谞讜 讗诇讗 讻诪转谞讛 讘注诇诪讗 讻讬讜谉 讚谞讻住讜讛讬 讚讗讬谞讬砖 讗讬谞讜谉 注专讘讬谉 讘讬讛 讞讬讬讘 注讻"诇. 讜住讘专转 专' 讗讘讬 讛注讝专讬 讛讜讗 讚讘注"讞 讬讻讜诇 诇讙讘讜转 专拽 诪诪诪讜谉 讚注诇诪讗 讚讬砖 诇诇讜讛, 讗讘诇 爪讚拽讛 讘转讞讬诇讛 讞诇讛 讻诪爪讜转 谞转讬谞讛 诪讛注砖讬专 讗诇 讛注谞讬 讘诇讬 砖注讘讜讚 诪诪讜谉, 讜讙诐 讗讞专讬 拽讘诇转 讛注谞讬 讛诪诪讜谉 谞砖讗专 注诐 讞诇讜转 砖诐 诪诪讜谉 讚诪爪讜讛 讚诪讜驻拽注 诪砖注讘讜讚 专讙讬诇, 讜诇讻谉 讗讬谉 讛讘注"讞 讙讜讘讛 诪讛爪讚拽讛. 讜讬"诇 讚讛专诪讘"诐 住讘讜专 讘讚讜诪讛 诇讝讛 诇讙讘讬 讛注谞拽讛, 讚诪讻讬讜谉 讚讛注谞拽讛 讞诇讛 讻诪爪讜转 谞转讬谞讛 讚注诇诪讗 诪讛讗讚讜谉 讗诇 讛注讘讚 讘诇讬 砖注讘讜讚讬诐 讗讝讬 讙诐 讗讞专讬 讝讻讬讬转 讛注讘讚, 讛诪诪讜谉 诪讜驻拽注 诪砖注讘讜讚讬诐 讜讗讬谉 讘注"讞 讙讜讘讛 讛讬诪谞讜.641
636 注讬讬谉 讘转讜住' 专"讬 讛讝拽谉 (讬讝.) 讜讘专讬讟讘"讗 (讟讝: 讚"讛 讘讜专讞) 讚讛讘讬讗讜 讘' 讚注讜转 讛讗诐 讛注讘讚 讞讬讬讘 诇讛砖诇讬诐 讗转 讛讝诪谉 讚讘专讞 诇讗讞专 讛讬讜讘诇.
637 讜讛砖讜讜讛 诇讚讘专讬 讛诪砖讱 讞讻诪讛 注诇 讛驻住讜拽 (砖诪讜转 驻专拽 讻讜 驻住讜拽 讜).
638 讜注讬讬谉 讘专砖讬诪讜转 砖讬注讜专讬诐 诇讘"诪 (注讟. 讘注谞讬谉 讛讞讝专转 讛砖讚讜转 诇讘注诇讬讛谉 讘讬讜讘诇) 讚专讘讬谞讜 讝爪"诇 讚谉 讘住讜讙讬讗 讛讝讗转 讘讗专讬讻讜转.
639 讜注讬讬谉 讘砖讬注讜专讬 专讘讬谞讜 讞讬讬诐 讛诇讜讬 注诇 讘"诪 (拽讟.) 讚讙诐 注诪讚 注诇 讛住转讬专讛 讛讝讗转 讘讬谉 讛住讜讙讬讜转 讜注讬讬"砖 诪讛 砖转讬专抓.
640 讗讘诇 注讬讬谉 诇注讬诇 (讟讜. 讚"讛 讜讗讬讚讱) 讚专讘讬谞讜 讝爪"诇 讚讬讬拽 诪讛讙诪' 砖诐 讚讬砖 砖注讘讜讚 诪诪讜谉 讘讛注谞拽讛, 讜爪"注. 讜讗讜诇讬 讬"诇 讚讞讬讜讘 讛诪诪讜谉 讚讛注谞拽讛 转诇讜讬 讘拽讬讜诐 诪爪讜转讛, 讜拽讬讜诐 诪爪讜转 讛注谞拽讛 诪转拽讬讬诪转 专拽 讘谞转讬谞讛 诇讗讘 讗讜 诇讘转 讜诇讗 诇讬讜专砖讬 讛讗讘 讜诇讻谉 讻砖诪转 讛讗讘 诇驻谞讬 砖拽讘诇 讗转 讛讛注谞拽讛, 讗讝讬 拽讬讜诐 讛诪爪讜讛 诪讞讬讬讘转 诇转转 讗转 讛讛注谞拽讛 诇讘转 讗讜 诇讬讜专砖讬 讛讗讘, 讜诪诪讬诇讗 讞讬讜讘 讛诪诪讜谉 诇讗讘 驻拽注 讜讛讛注谞拽讛 谞讬转谞讛 专拽 诇讘转 讘诇讘讚.
641 注讬讬谉 讘砖"讱 (讞讜"诪 住讬诪谉 驻讜 住讜祝 住拽"讙) 讚讙诐 讘讬讗专 讗转 讛专诪讘"诐 注诇 驻讬 讛诪专讚讻讬 讚讗讬谉 讛讘注"讞 讙讜讘讛 诪谉 讛爪讚拽讛, 讗讘诇 讘诇讬 住讘专转 专讘讬谞讜 讝爪"诇.
专砖讬诪讜转 砖讬注讜专讬诐 诇讙专讬"讚 住讜诇讜讘讬讬爪'讬拽 (谞讬讜 讬讜专拽, 2022), 讘讗讚讬讘讜转 住驻专讬讗.

